Perak lokasi sulung adakan karnival jualan outlet peladang dan usahawan

IPOH, 20 Januari - Perak menjadi lokasi pertama bagi karnival jualan outlet peladang dan usahawan peringkat Lembaga Pertubuhan Peladang (LPP) Negeri Perak.  Ketua Pengarah LPP, Datuk Azulita Salim berkata, objektif utama program adalah mempromosikan Program Jualan Peladang Outlet (JPO) dengan harga yang lebih murah berbanding di pasaran.  Selain itu, LPP juga menfokuskan aktiviti untuk menghasilkan pendapatan kepada usahawan serta memberi peluang kerjaya kepada peladang muda yang berumur bawah 40 tahun.  "Menggalakkan belia terlibat dalam pelbagai aktiviti agromakanan terutama dalam ternakan ruminan seperti ternakan lembu ini. Jadi LPP negeri Perak akan menfokus kepada ternakan lembu dan LPP secara keseluruhannya juga pada tahun ini akan turut memfokuskan aktiviti untuk menghasilkan pendapatan dan memberi peluang kerjaya kepada peladang-peladang muda yang umur bawah  40 tahun," kata Azulita di sini. Sebanyak 16 booth jualan dibuka dan pelbagai hasil agromakanan di jual di karnival tersebut, selepas ini LPP akan melaksanakan jualan peladang outlet di negeri-negeri lain termasuk Sabah dan Sarawak.

(Azulita bercakap kepada pemberita selepasmerasmikan program karnival Jualan outlet dan usahawanm, di Meru)


PM jumpa TYT Sarawak, akhiri lawatan dua hari ke Kuching

(Perdana Menteri mengunjungi Yang di Pertua Negeri Sarawak Tun Pehin Sri Abdul Taib Mahmud)

KUCHING, 20 Januari- Yang di Pertua Negeri Sarawak Tun Pehin Sri Abdul Taib Mahmud serta isteri menerima kunjungan hormat Perdana Menteri, Datuk Seri Anwar Ibrahim di kediaman peribadinya di Demak Jaya Kuching petang tadi. Perdana Menteri yang tiba diperkarangan residen tersebut tepat pada pukul 15.11 petang diiringi Premier Sarawak, Datuk Patinggi Tan Sri Abang Johari Tun Openg serta Timbalannya, Datuk Amar Douglas Uggah Embas.  Turut hadir, Menteri Belia, Sukan dan Persembahan Seni Datuk Seri Karim Rahman Hamzah.  Pertemuan rasmi sulung antara kedua-dua pemimpin tersebut berlangsung selama setengah jam. Ini merupakan lawatan pertama Anwar ke Sarawak sejak dilantik sebagai Perdana Menteri pada November lepas. Sebelum itu, Perdana Menteri hadir ke majlis Kenduri Rakyat di Kubah Ria.Pada majlis tersebut, Perdana Menteri berpeluang merasa sendiri juadah 'Pengilan' atau kenduri ala Sarawak selain makanan istimewa Bumi Kenyalang seperti dabai dan suntong tutok (sotong yang diketuk) dalam jamuan makan tengah hari serta aiskrim gula apong.Turut menemani beliau, Timbalan Perdana Menteri Datuk Seri Fadillah Yusof, Datuk Amar Douglas Uggah Embas dan Datuk Seri Dr Sim Kui Hian. Perdana Menteri kemudiannya berangkat pulang ke ibu negara pukul 4.38 petang.

(Perdana Menteri Datuk Seri Anwar Ibrahim (KIRI) bersama Premier Sarawak Tan Sri Abang Johari Tun Openg (KANAN)mencuba bakat membuat aiskrim gula apong  ketika hadir pada Program Jelajah Kerajaan Perpaduan-Kenduri Rakyat di Kubah Ria / BERNAMA)


KBS hasrat teruskan tayangan siaran langsung skrin besar

KUALA LUMPUR, 20 Januari- Kementerian Belia dan Sukan (KBS) berhasrat meneruskan penganjuran program skrin besar pada masa akan datang bagi memberi akses tambahan kepada peminat tanah air menyaksikan acara sukan secara langsung.Menterinya Hannah Yeoh dalam satu kenyataan berkata, program itu yang diadakan sempena dua aksi separuh akhir Piala AFF 2022 melibatkan pasukan Harimau Malaya dan Thailand baru-baru ini, mendapat sambutan positif dengan lebih 150,000 pengunjung hadir di 60 lokasi seluruh negara.Menurut beliau, program pada 7 Januari ketika Malaysia menentang Thailand dihadiri lebih 62,000 penonton di 17 lokasi tayangan, manakala lebih 87,000 orang pula menyaksikan separuh akhir kedua pada 10 Januari di 43 lokasi, termasuk 18 universiti awam.KBS menganjurkan program itu pada 7 Januari berikutan 21,000 tempat duduk di Stadium Nasional Bukit Jalil tidak dapat digunakan disebabkan isu tempahan antara perlawanan bola sepak dengan konsert Jay Chou.Kedua-dua program itu mempunyai jumlah peminat yang besar dan kepentingan kedua-dua pihak perlu dijaga.KBS mengambil inisiatif menganjurkan program yang memberi peluang kepada penyokong bola sepak negara menonton perlawanan tersebut secara langsung melalui skrin besar bersama komuniti setempat.


SPM bermula 30 Januari hingga 15 Mac

PUTRAJAYA, 20 Januari - Peperiksaan Sijil Pelajaran Malaysia (SPM) 2022 akan dilaksanakan mulai 30 Januari hingga 15 Mac depan.Ia melibatkan ujian amali sains, ujian bertutur, ujian mendengar dan peperiksaan bertulis, demikian menurut Kementerian Pendidikan (KPM).KPM menerusi kenyataannya berkata seramai 403,637 calon akan menduduki peperiksaan bertulis yang diadakan antara 20 Februari hingga 15 Mac.Ujian Amali Sains (Fizik) akan diadakan pada 30 Jan membabitkan 93,490 calon, Ujian Amali Sains (Biologi) pada 31 Jan membabitkan 74,642 calon, dan pada 2 Feb, seramai 94,672 calon akan menduduki Ujian Amali Sains (Kimia) dan 1,675 pelajar akan menduduki Ujian Amali Sains (Sains Tambahan).Ujian Bertutur (Bahasa Melayu) akan diadakan pada 7 hingga 9 Februari melibatkan 397,854 calon, manakala Ujian Bertutur (Bahasa Inggeris) pula pada 13 hingga 15 Feb melibatkan 397,057 calon.Ujian Mendengar (Bahasa Melayu) melibatkan 397,854 calon dan Ujian Mendengar (Bahasa Inggeris) membabitkan 397,057 calon akan diadakan pada 16 Februari."KPM berkata seramai 131,318 petugas peperiksaan dilantik bagi memastikan kelancaran pengurusan dan pengendalian peperiksaan tersebut."Sebanyak 3,355 pusat peperiksaan disediakan di seluruh negara," katanya.Jadual waktu peperiksaan boleh dimuat turun dari laman sesawang Lembaga Peperiksaan di pautan http://lp.moe.gov.my

"Semua calon diingatkan agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung," katanya.KPM turut mengingatkan calon supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.


Suhaimi komited perkukuh peranan RTM

KUALA LUMPUR, 20 Januari- Ketua Pengarah Penyiaran, Suhaimi Sulaiman komited memperkukuh peranan RTM sebagai jurucakap rasmi kepada kerajaan selain memberi tempoh sekurang-kurangnya setahun untuk merealisasikan idea-idea baharu."Nanti kita akan bincang dengan pengurusan tertinggi kerana dengan ada sumber kekuatan itu RTM boleh jadi jenama nombor 1 dalam berita dan terkini, hiburan, sukan dan sebagainya."Jadi semua itu sudah disediakan, nanti kita akan tentukan. Bukan sahaja boleh dicapai tak sampai setahun pun, saya rasa kita boleh capai dalam masa 6 bulan dan saya pasti benda tu boleh dijalankan dan saya rasa semua pelan sudah siap," katanya kepada pemberita di sini.Terdahulu beliau hadir bagi menjalankan tugas hari pertama sebelum mengimbas pas masuk dan menandatangani buku perkhidmatan di Wisma TV, Angkasapuri Kota Media.RTM dianggap sinonim di hati beliau kerana membesar dan sentiasa terlibat dengan program-program di RTM.Justeru pelantikan beliau ke jawatan tersebut disifatkan bukan sahaja sebagai satu penghormatan tertinggi kepada dirinya, bahkan peluang terbaik memanfaatkan idea serta pengalaman beliau dalam dunia penyiaran.


Lebih 30,000 tan metrik sisa pepejal dihantar ke tapak pelupusan sampah

KELANTAN, 20 Januari- Lebih 30,000 tan metrik sisa pepejal yang dibuang oleh lebih 100,000 penduduk di Gua Musang, Kelantan berjaya dihantar ke tapak pelupusan sampah setiap tahun.Secara purata dianggarkan 100 tan sampah dihasilkan setiap hari atau 2,800 tan sebulan.Setiausaha Majlis Daerah Gua Musang (MDGM) Ahmad Hamdan Ubaidah berkata, proses kutipan sampah itu melibatkan operasi di kawasan Bertam, Galas dan Lojing. "Gua Musang merupakan jajahan yang paling besar di Kelantan. Kutipan sehari dalam 100 tan sehari dalam sebulan sebanyak 2,800 tan. Makanan setahun 33,600 tan. Kawasan operasi kita lebih kurang dalam 11, 000 ekarlah," katanya selepas Program Gotong Royong Kelantanku Bersih peringkat jajahan Gua Musang di Taman Rimba Gua Musang.


Agong, Raja Permaisuri Agong santuni rakyat di Langkawi

LANGKAWI, 20 Januari- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, berkenan menunaikan solat Jumaat di Masjid Al-Hana, Langkawi, hari ini.  Ketibaan Al-Sultan Abdullah kira-kira jam 1.00 tengah hari tadi disambut lebih 1,500 anak kariah dan Ahli Jawatankuasa Masjid Al-Hana. Turut hadir bersama Kebawah Duli Yang Maha Mulia Pemangku Raja Pahang, pemimpin tempatan dan pegawai-pegawai kerajaan negeri dan persekutuan.  Selepas solat Jumaat, Baginda kemudian berkenan menyampaikan sumbangan peribadi kepada 50 orang asnaf di daerah itu.  Terdahulu, pesawat khas membawa Seri Paduka bersama Raja Permaisuri Agong Tunku Azizah Aminah Maimunah Iskandariah, mendarat di Lapangan Terbang Antarabangsa Langkawi, kira-kira pukul 11.15 pagi.  Kehadiran baginda berdua disambut oleh Pegawai Daerah Langkawi Datuk Abdul Gafar Yahya dan juga pegawai-pegawai kerajaan negeri dan persekutuan di Langkawi.  Pasangan diraja itu ke Langkawi atas lawatan istirahat selama lima hari bermula hari ini.

(Agong, Raja Permaisuri Agong tiba di Langkawi)


Pelajar UPM hilang ditemukan di Larkin, Johor

(Mohd Irfan Hakimi Azhar merupakan pelajar UPM dilaporkan hilang sejak Jumaat lepas )

JOHOR BAHRU, 20 Januari- Pelajar Universiti Putra Malaysia (UPM) Mohd Irfan Hakimi Azhar yang dilaporkan hilang sejak Jumaat lepas, ditemukan di Terminal Bas Larkin Sentral, petang semalam.Ketua Polis Daerah Johor Bahru Selatan ACP Raub Selamat berkata pelajar berusia 22 tahun itu telah dibawa pulang ke rumahnya di Selangor oleh bapanya sendiri.“Pelajar itu ditemukan seorang diri pada pukul 5.00 petang, dalam keadaan sihat. Bapanya telah bawa pelajar itu balik ke rumah di Selangor semalam,” katanya dalam satu kenyataan.Rabu lepas, media melaporkan polis memohon bantuan orang ramai untuk mengesan Mohd Irfan yang menginap di asrama pelajar di UPM, Serdang, yang dilaporkan hilang dari universiti itu sejak Jumaat.

(Ketua Polis Daerah Johor Bahru Selatan ACP Raub Selamat)


Menteri Besar Perlis jamin salur bantuan tanpa kira kaum dan agama

(Menteri Besar Perlis, Mohd Shukri Ramli ketika menyampaikan ucapan padaMajlis Sumbangan Tahun Baharu Cina di Pusat Transformasi Bandar, Kangar)

KANGAR, 20 Januari- Seramai 200 masyarakat Tionghua seluruh Perlis terpilih menerima sumbangan sempena Tahun Baharu Cina kali ini.  Setiap penerima menerima sumbangan 'angpau' dan barangan makanan yang diharap membolehkan golongan tersebut menyambut perayaan tersebut Ahad ini dengan lebih ceria.  Menteri Besar, Mohd Shukri Ramli dalam ucapannya turut berharap kehadiran tahun Arnab kali ini, masyarakat Cina mendapat kemakmuran dan kebahagiaan diri dan keluarga.Mohd Shukri turut memberi jaminan kerajaan negeri akan terus menyalurkan bantuan kepada penerima yang layak tanpa mengira kaum dan agama bagi setiap perayaan yang disambut.  Beliau ditemui pada Majlis Sumbangan Tahun Baharu Cina di Pusat Transformasi Bandar, Kangar. Turut hadir, ADUN Indera Kayangan, Gan Ay Ling dan exco-exco kerajaan negeri. Majlis dianjurkan kerajaan negeri, Perbadanan Kemajuan Ekonomi Negeri Perlis (PKENPS), Pusat Transformasi Bandar (UTC) Kangar dan Pusat Khidmat DUN Indera Kayangan.

(Menteri Besar Perlis, Mohd Shukri Ramli menyampaikan sumbangan Tahun Baharu Cina)


Sempena TBC, JBPM Negeri Sembilan tingkat rondaan

SEREMBAN, 20 Januari - Jabatan Bomba dan Penyelamat Malaysia (JBPM) Negeri Sembilan meningkatkan aktiviti rondaan serta melakukan pemeriksaan melibatkan 90 premis tumpuan orang ramai terutama pasaraya dan pusat beli belah. Pemeriksaan dilaksanakan bermula pada 2 hingga 30 Januari ini, sempena Perayaan Tahun Baru Cina. Menurut Pengarahnya, Hamdan Ali pemeriksaan yang dilaksanakan merangkumi sistem keselamatan dengan memastikan setiap peralatan sistem dan pemadam api dapat digunakan khususnya ketika waktu kecemasan.  "Pemeriksaan lebih tertumpu sebenarnya penting masa perayaan ini pelepasan diri sebab selalunya pabila masa perayaan, banyak barang-barang, Kadang barang barang tu tidak boleh disimpan di tempat tertentu.

(Hamdan Ali beramah mesra dengan orang ramai di salah sebuah premis makanan)

"Jadi ia akan mungkin menghalang laluan keluar, jadi kita tumpukan lebih pada jalan keluar, jadi kalau berlakunya, satu kebakaran itu kita dapat elakkan, dikesan awal awal dan kita boleh pastikan orang boleh keluar dengan selamat," kata Hamdan ketika ditemui pada Program Kempen Keselamatan Kebakaran Peringkat Zon 3NS Jempol Sempena Tahun Baharu Cina di Bahau, di sini.


Pindaan istilah Sarawak, Sabah kepada wilayah perlu dirujuk kepada Raja-Raja Melayu

KUCHING, 20 Januari- Perdana Menteri Datuk Seri Anwar Ibrahim berkata pindaan istilah Sarawak dan Sabah sama ada menggunakan negeri atau wilayah, perlu dirujuk kepada Raja-Raja Melayu.Bagaimanapun perkara tersebut masih belum dirujuk kepada Raja-Raja Melayu, sebaliknya perbincangan awal itu hanya dilakukan bersama Yang diPertuan Agong Al-Sultan Abdullah Ri'ayatuddin Al-Mustafa Billah Shah."Pindaan mana-mana istilah ini harus dirujuk kepada Raja-Raja Melayu dan kemudian Parlimen. Proses itu boleh berjalan, tetapi saya tidak mahu riuhkan perkara itu."Kedudukan status negeri tidak akan terjejas dalam konteks perlembagaan negara yang sudah dipinda dan juga soal Perjanjian Malaysia 1963 (MA63), jadi proses tersebut harus dihormati kerana istilah atau perubahan itu harus dirujuk," katanya di sini.Bagaimanapun Anwar menegaskan sebarang perubahan kepada istilah kepada kedua-dua negeri terbabit tidak akan mengubah pendirian dan sikap kerajaan persekutuan seperti yang termaktub dalam MA63.

(Anwar Ibrahim (tengah) mempengerusikan Mesyuarat Majlis Tindakan Pelaksanaan Perjanjian Malaysia 1963 (MA63) di Dewan Undangan Negeri Sarawak di Petra Jaya/BERNAMA)


1,200 pil yaba berjaya dirampas polis Kelantan

KOTA BHARU, 20 Januari- Polis Kelantan berjaya merampas sepucuk pistol dan 1,200 pil yaba dalam satu operasi di sebuah rumah di Kampung Lubok Jambu, Kota Bharu, pada Khamis.  Dalam serbuan jam 12.40 tengah malam itu, polis berjaya menahan seorang lelaki berusia 27 tahun yang dipercayai pengedar dadah dan juga dua liter air ketum. Ketua Polis Kelantan Datuk Muhamad Zaki Harun berkata, hasil pemeriksaan di dalam rumah terbabit, pihaknya menjumpai dua bungkusan plastik cerah berisi cecair keperangan disyaki ketum di dalam sebuah peti sejuk.  Beliau berkata, pihaknya juga menjumpai tiga paket plastik biru disyaki pil yaba yang dibalut dengan kertas putih di dalam papan pemuka sebuah kereta jenis Perodua Viva.  Katanya, pihaknya juga turut menemukan sepucuk pistol bersama kelopak peluru berisi 34 butir peluru."Kita telah membuat pemeriksaan di sebuah kenderaan dan berjaya merampas 1,200 biji pil di dalam papan pemuka selain kereta yang digunakan itu," katanya dalam sidang media yang diadakan di Ibu Pejabat Polis Kontinjen Kelantan, di sini.Suspek direman selama tujuh hari bermula 19 hingga 25 Januari, kes disiasat mengikut Seksyen 8 Akta Senjata Api Penalti Lebih Berat 1971 dan Seksyen 39B Akta Dadah Berbahaya 1952.


Lebih 5,000 jemaah solat Jumaat bersama PM

KUCHING, 20 Januari- Perdana Menteri Datuk Seri Anwar Ibrahim menyertai lebih 5,000 jemaah dalam solat Jumaat tengah hari tadi di Masjid Jamek, Petra Jaya, disini.Beliau tiba di perkarangan masjid sekitar pukul 12.50 tengah hari tadi dan disambut beberapa pemimpin Islam negeri itu termasuk, Speaker Dewan Undangan Negeri (DUN), Tan Sri Datuk Amar Mohammad Asfia Awang Nassar, selain diiringi oleh Premier Sarawak, Datuk Patinggi Tan Sri Abang Johari Tun Openg.Turut sama dalam solat tersebut, Timbalan Premier, Datuk Amar Awang Tengah Ali Hassan, Mufti Negeri Sarawak, Sahibus Samahah Datuk Kipli Yassin dan pembesar-pembesar negeri.  Khutbah Jumaat disampaikan oleh Pengarah Jabatan Agama Islam Sarawak Ustaz Khalidi Ibrahim yang membicarakan perpaduan sesama manusia dan selepas itu mengimamkan solat.  Selepas solat Anwar turut mengambil kesempatan bersalaman dengan orang ramai sebelum beredar ke program berikutnya.

(Anwar Ibrahim (tengah) di Masjid Jamek Kuching hari ini, turut sama Premier Sarawak Tan Sri Abang Johari Tun Openg/BERNAMA)


Jangka hayat produk vaksin COVID-19 jenis comirnaty dilanjutkan - NPRA

PUTRAJAYA, 20 Januari - Bahagian Regulatori Farmasi Negara (NPRA) telah meluluskan permohonan variasi daripada syarikat Pfizer (Malaysia) Sdn Bhd berhubung pengemaskinian tempoh jangka hayat produk bagi vaksin COVID-19 Comirnaty Concentrate for Dispersion for Injection.Pengarah Kanan Perkhidmatan Farmasi Norhaliza A Halim dalam kenyataan berkata, tempoh jangka hayat baharu yang diluluskan adalah daripada 15 bulan kepada 18 bulan bagi vial vaksin yang disimpan pada suhu -90°C sehingga -60°C.“Pelanjutan jangka hayat itu melibatkan vaksin MAL21016022AZ yang dikilang oleh Pfizer Manufacturing Belgium NV dan MAL21036039ASZ oleh BioNTech Manufacturing GmbH, Germany. Pelanjutan tempoh jangka hayat produk telah diberikan berdasarkan data stabiliti terkini yang dikemukakan oleh pihak pengilang," katanya."Kelulusan pelanjutan jangka hayat ini adalah secara retrospektif, bermaksud kelulusan ini juga terpakai kepada semua stok termasuk semua stok yang telah diterima sebelum variasi pelanjutan tempoh jangka hayat ini diluluskan," tambah beliau.

Norhaliza berkata Kementerian Kesihatan sentiasa komited untuk memastikan semua produk farmaseutikal termasuk vaksin COVID-19 yang dibekalkan di Malaysia telah dinilai dari aspek kualiti, keselamatan dan keberkesanan oleh NPRA.


E-gate di CIQ BSI dan KSAB Johor dibuka untuk warga Singapura mulai hari ini

(Datuk Seri Saifuddin Nasution melawat Kompleks Imigresen, Kastam dan Kuarantin (CIQ) Bangunan Sultan Iskandar, Johor Bahru pagi tadi / FOTO FB Saifuddin Nasution Ismail)

JOHOR BAHRU, 20 Januari- Penggunaan e-gate di kedua-dua pintu masuk negara ini melalui Kompleks Kastam, Imigresen dan Kuarantin, CIQ Bangunan Sultan Iskandar, BSI Johor dan Kompleks Sultan Abu bakar, KSAB kepada warga Singapura dibuka hari ini. Menteri Dalam Negeri, Datuk Seri Saifuddin Nasution Ismail berkata, ia memberi manfaat kepada 50,000 rakyat Singapura yang berulak-alik ke Johor bagi tujuan sosial. Usaha baharu itu antara penyelesaian jangka pendek bagi melancarkan aliran trafik di KSAB dan BSI. "Saya yakin dengan 16 laluan e-gate yg membolehkan digunakan sudah pasti ianya turut menyumbang kepada melegakan kesesakan tentang percentage terlalu awal jangkakan saya akan monitor data masuk sebab laluan ni laluan masuk lebih 200 ribu pengembara setiap masa,"katanya. Sementara itu, Datuk Seri Saifuddin Nasution memaklumkan Agensi Tunggal Sempadan (SBA) bagi mengawal selia pintu masuk negara kini dalam peringkat akhir penubuhan.Beliau berkata inisiatif SBA yang dirancang sejak 2018 bagi menggantikan lebih 20 agensi penguat kuasa itu akan mengambil contoh agensi sempadan di negara antarabangsa termasuk Amerika Syarikat, United Kingdom, Kanada dan New Zealand.Beliau berkata demikian kepada pemberita selepas mempengerusikan Mesyuarat Jawatankuasa Penyelarasan Menangani Kesesakan di Tambak Johor di Bangunan Sultan Iskandar (BSI).

(Kompleks Imigresen, Kastam dan Kuarantin (CIQ) Bangunan Sultan Iskandar)


Tiada unsur jenayah budak terperangkap dalam kontena- Saifuddin

(Tangkap layar video tular kanak-kanak warga asing diselamatkan selepas ditemui terperangkapdalam kontena di Pelabuhan Klang)

JOHOR BAHRU, 20 Januari- Tiada unsur jenayah pemerdagangan manusia dikesan susulan penemuan seorang kanak-kanak lelaki warga asing di dalam sebuah kontena di Pelabuhan Barat, pelabuhan Klang, Selangor malam semalam. Menteri Dalam Negeri, Datuk Seri Saifuddin Nasution Ismail berkata, kanak-kanak lelaki dikenali Fahim itu ditemui dalam salah sebuah kontena yang dibawa dari Bangladesh. Laporan polis sudah dibuat dan siasatan lanjut sedang dijalankan. Setakat ini, kanak-kanak itu dibawa menjalani pemeriksaan kesihatan selepas dilaporkan demam dan proses penghantran pulang dibuat mengikut saluran undang-undang. "Kita tidak buat kesimpulan kepada aspek pemerdagangan manusia lagi kerana siasatan awal mendapati dia masuk ke dalam kontena tersebut kemudian dia tertidur, tiba-tiba dia sampai ke sini," katanya. Terdahulu, video kanak-kanak berdurasi 56 saat itu tular di media sosial selepas kanak-kanak mengetuk kontena berkenaan dan dipercayai sudah terkunci selama enam hari.

(Datuk Seri Saifuddin Nasution ditemui media selepas melawat Kompleks Imigresen, Kastam dan Kuarantin (CIQ) Bangunan Sultan Iskandar, Johor Bahru pagi tadi)


Pemberian khas kepada Sabah dan Sarawak dinaikkan RM300 juta

KUCHING, 20 Januari - Kerajaan Persekutuan bersetuju menaikkan pemberian khas kepada Sabah dan Sarawak berdasarkan Perkara 112D Perlembagaan Persekutuan.Perdana Menteri, Datuk Seri Anwar Ibrahim dalam Sidang Media Khas selepas Mesyuarat Tindakan Pelaksanaan MA63 di sini, mendedahkan bagi peringkat awal peruntukan untuk Sarawak dinaikkan kepada RM300 juta berbanding RM16 juta seperti yang diterima sebelum ini.Anwar yang juga Menteri Kewangan menyifatkan pemberian khas RM16 juta sebelum ini tidak munasabah dan adil jika dibandingkan dengan kedudukan Sabah dan Sarawak semasa pembentukan Malaysia.

"Jadi untuk peringkat awal, Premier menekan satu kaedah, dan kita tetapkan semla satu kaedah yang jelas, saya setuju dalam mesyuarat tadi setuju formula yang jelas, peringkat awal ini dari RM16 juta naik sekitar RM300 juta sebagai sumbangan tetapi ini tertakluk kepada formula yang ditetapkan," kata Anwar di sini. Justeru itu, satu formula khas yang telah dipersetujui akan diguna pakai bagi menentukan jumlah pemberian khas yang akan diterima kedua-dua negeri.  Bawah formula itu pemberian khas yang diberikan tidak akan terikat kepada jumlah yang telah ditetapkan kerana ia turut mengambil kira kepada keupayaan ekonomi kewangan negara.


132 produk makanan tamat tarikh luput dikesan masih dipamer untuk dijual

SHAH ALAM, 20 Januari - Jabatan Kesihatan Negeri Selangor (JKNS) mengesan 132 produk makanan tamat tarikh luput yang masih dipamer untuk dijual menerusi Operasi Keselamatan Makanan bersempena Tahun Baharu Cina yang dilaksanakan pada 9 hingga 13 Januari lepas.Pengarah Kesihatan negeri Datuk Dr Sha’ari Ngadiman dalam kenyataan berkata, operasi Bahagian Keselamatan dan Kualiti Makanan (BKKM) peringkat negeri bersama-sama pejabat kesihatan daerah (PKD) ke atas 43 premis itu turut mengesan 1,415 produk yang mempunyai bungkusan rosak seperti tin kemik, berkarat serta kembung."Kesemua produk makanan bernilai RM6,872.68 itu telah diarah dialihkan daripada rak pameran jualan bagi disita di bawah Seksyen 4(1)(f) Akta Makanan 1983 dan persetujuan pelupusan mengikut Seksyen 4(8) akta sama."Lima notis 32B iaitu kesalahan di bawah Peraturan 11(1)(j) dan Peraturan 14(9)(b) Peraturan-Peraturan Makanan 1985 telah dikeluarkan semasa operasi ini. Nilai kompaun yang ditawarkan adalah RM20,000," katanya.Dalam pada itu, Dr Sha’ari berkata sebanyak 33 pensampelan buah limau mandarin telah diambil dan dihantar ke Jabatan Kimia bagi analisis parameter racun perosak iaitu organophosphorus (OP), organochlorine (OC) dan synthetic pyrethroids (SP).

"Tindakan pendakwaan di mahkamah akan diambil sekiranya keputusan analisis menunjukkan ada perlanggaran residu racun perosak mengikut Peraturan 41 Peraturan-Peraturan Makanan 1985."Di samping itu, satu perintah penutupan stor premis sebuah pasar raya selama 14 hari telah dilakukan di bawah Seksyen 11 Akta Makanan 1983 kerana premis tersebut didapati tidak bersih," katanya.Dr Sha’ari meminta orang ramai supaya sentiasa peka terhadap status keselamatan dan kualiti makanan yang dijual dan menyeru pengusaha pasar raya, pasar mini serta kedai runcit seluruh Selangor untuk sentiasa memastikan produk makanan yang dijual mematuhi segala keperluan perundangan seperti yang termaktub dalam Akta Makanan 1983 dan peraturan-peraturan di bawahnya.


Treler terbakar, dua mayat rentung

SEREMBAN, 20 Januari- Pemandu dan penumpang sebuah treler rentung akibat tersepit selepas kenderaan dinaiki terlanggar penghadang jalan sebelum terbakar di Kilometer (km) 259.6 Lebuhraya Utara Selatan arah Selatan, berhampiran susur masuk Plaza Tol Seremban-Port Dickson.Kejadian kira-kira pukul 8.40 pagi tadi telah menyebabkan semua lorong terhalang di laluan berkenaan dan berlaku kesesakan lalu lintas hingga sejauh lebih enam kilometer. Jurucakap Jabatan Bomba dan Penyelamat negeri berkata, kedua-dua mangsa dijumpai rentung di dalam treler yang membawa kontena itu selepas pasukannya berjaya memadamkan api yang memusnahkan keseluruhan bahagian kepala kenderaan terbabit.  Terdahulu, pihak bomba menerima panggilan kecemasan berhubung kejadian itu pada pukul 8.42 pagi sebelum sepasukan petugas dengan kekuatan sembilan anggota serta pegawai bersama tiga jentera dari Balai Bomba dan Penyelamat Seremban bergegas ke lokasi.

Punca kejadian masih dalam siasatan.  Sementara itu, Lembaga Lebuhraya Malaysia menerusi laman Facebook memaklumkan, kejadian menyebabkan semua lorong terhalang dan kenderaan dilencongkan ke Plaza Tol Port Dickson.

Mayat dihantar ke Bahagian Forensik Hospital Tuanku Ja’afar Seremban untuk bedah siasat.

Kes disiasat mengikut Seksyen 41(1) Akta Pengangkutan Jalan 1987.


Perkhidmatan bas Skip Stop Xpress dilanjutkan hingga 14 April - Rapid Bus

KUALA LUMPUR, 20 Januari- Perkhidmatan bas Skip Stop Xpress yang membawa penumpang dari stesen Transit Aliran Ringan (LRT) Ampang ke stesen KLCC dan stesen Ampang Park, akan dilanjutkan sehingga 14 April ini.Perkhidmatan bas yang bermula Mei tahun lepas dan masih di bawah bukti konsep (POC) itu dilanjutkan perkhidmatannya susulan sambutan memuaskan daripada pengguna selain turut mengekalkan tambang RM1.90 bagi perjalanan sehala.Ketua Pegawai Eksekutif Rapid Bus Muhammad Yazurin Sallij dalam kenyataan hari ini berkata, perkhidmatan Skip Stop Xpress adalah sebahagian dari kajian awal bagi mengumpul data untuk penambahbaikan jangka panjang dan secara bersepadu bertujuan untuk meningkatkan mutu perkhidmatan Rapid KL dari kawasan Ampang ke arah pusat bandar.Beliau berkata kawasan Ampang yang kini semakin padat memerlukan satu jaringan pengangkutan awam yang lebih baik dan untuk itu, Rapid Bus telah menjalankan kerjasama dengan pihak berkuasa tempatan untuk mengatasi masalah berkenaan.“Kami menyeru agar lebih ramai warga sekitar Ampang mengambil peluang untuk menggunakan perkhidmatan bas Skip Stop Xpress ini untuk ke pusat bandar.“Perjalanan yang mudah serta menjimatkan ini dapat membantu meringankan perbelanjaan harian mereka dan dengan menaiki pengangkutan awam, orang ramai juga boleh menyumbang kepada pengurangan pengeluaran gas karbon di Lembah Klang,” katanya.

(Ketua Pegawai Eksekutif Rapid Bus, Muhammad Yazurin Sallij / FOTO BERNAMA)

Perkhidmatan bas Skip Stop Xpress beroperasi seawal pukul 6.30 pagi hingga 8.00 pagi dan 5.30 petang sehingga 7.15 malam bagi waktu puncak pada Isnin hingga Jumaat.Muhammad Yazurin berkata pihaknya turut menyasarkan untuk meneruskan perkhidmatan bas Skip Stop Xpress di LRT Ampang sebagai operasi normal setelah POC berakhir selain mempertimbangkan POC di lokasi lain. -BERNAMA


Perkeso Perlis bayar faedah RM2.578 juta kepada pencarum

KANGAR, 20 Januari- Pertubuhan Keselamatan Sosial (Perkeso) Perlis telah membuat pembayaran faedah berjumlah RM2.578 juta kepada pencarum yang layak sepanjang tahun 2022. Pembayaran berkenaan melibatkan 1,754 kes dari pelbagai kategori iaitu Faedah Hilang Upaya Sementara dan Kekal, Faedah Pengurusan Mayat, Penakat, Ilat dan Faedah Orang Tanggungan. Pembayaran bagi tahun 2022 berkurangan berbanding tahun 2021 yang mencatatkan pembayaran faedah sebanyak RM2.712 juta kepada 1,963 kes. Menurut Ahli Dewan Undangan Negeri Indera Kayangan, Gan Ay Ling, bagi melindungi pekerja dari sebarang musibah ketika melaksanakan sesuatu pekerjaan, seseorang itu perlu mencarum dalam mana-mana skim caruman disediakan Perkeso menerusi majikan atau secara sukarela. Manakala yang bekerja sendiri, digalakkan mencarum di bawah Skim Keselamatan Sosial Pekerjaan Sendiri yang melibatkan 20 sektor, bagi suri rumah boleh memilih Skim Keselamatan Sosial Suri Rumah yang dilancarkan 1 Disember lalu. "Ramai penduduk di negeri Perlis menjalankan pekerjaan sendiri, ramai yang buat pekerjaan sambilan secara kecil-kecilan. "Pihak Socso negeri Perlis memang prihatin berkenaan isu ini dan memang war-warkan supaya mereka yang bekerja sendiri datang untuk membuat caruman."Ini adalah untuk kebaikan mereka dan kita memang haraplah apa-apa yang berlaku, mereka dapat pampasan dan juga tampungan perbelanjaan daripada pihak Socso untuk menanggung dan juga menyokong kehidupan mereka," katanya ketika ditemui media pada Program Penyampaian Mock Cek Faedah, Peralatan Pemulihan dan Hamper Sempena Sambutan Tahun Baharu Cina di Pejabat Perkeso.

(Antara pencarum yang layak menerima faedah Perkeso)

Pada majlis tersebut, tiga orang berinsurans menerima bayaran faedah melibatkan Hilang Upaya Kekal, Faedah Hilang Upaya Sementara dan Pencen Ilat berjumlah hampir RM11,000 melibatkan kes kemalangan ketika bekerja. Turut hadir, Pengarah Perkeso Perlis, Basharudin Khalid.


Tiada unsur jenayah kes budak lelaki warga asing ditemui dalam kontena

(Tangkap layar video tular yang memaparkan seorang kanak-kanak lelaki warga asing dijumpai di dalam kontena di Pelabuhan Barat, Pelabuhan Klang pada Selasa)

KLANG, 20 Januari- Polis mengesahkan penemuan kanak-kanak lelaki warga asing di dalam kontena di kawasan Pelabuhan Barat, di sini.Ketua Polis Daerah Klang Selatan, Asisten Komisioner Cha Hoong Fong, berkata sebagaimana tular di media sosial sejak semalam, pemeriksaan sebuah kontena kosong mendapati seorang kanak-kanak lelaki warga ditemui berada dalam keadaan lemah dan tidak bermaya.Beliau berkata pada 1.53 petang Rabu lalu., pihaknya menerima satu aduan daripada seorang lelaki tempatan berusia 43 tahun, berhubung perkara itu "Pengadu yang bekerja sebagai operasi perkapalan itu memaklumkan, penemuan kanak-kanak ketika menguruskan kapal masuk di dermaga Pelabuhan Barat (Wesport) serta pemeriksaan sebuah kontena kosong."Menurut pengadu, kira-kira jam 9 malam pada 17 Januari (Selasa), dia mendapati seorang kanak-kanak lelaki warga asing berada dalam kontena berkenaan. "Semakan ke atas mangsa mendapati tiada sebarang identiti pengenalan diri. Laporan polis dibuat untuk siasatan lanjut," katanya dalam satu kenyataan.Katanya, siasatan lanjut dijalankan oleh Bahagian Siasatan Jenayah, Ibu Pejabat Polis Daerah (IPD) Klang Selatan mendapati, sebuah kapal Mv Integra bertolak daripada Chittagong Bangladesh pada 12 Januari lalu."Kapal terbabit yang membawa kontena mengandungi muatan barangan am itu tiba di Pelabuhan Barat pada 17 Januari."Mangsa dipercayai masuk secara haram ke dalam kontena ketika kapal berlabuh di Chittangong, Bangladesh," katanya.

(Tangkap layar video tular seorang kanak-kanak lelaki warga Bangladesh ditemui dalam kontena yang baru tiba di Pelabuhan Barat (Westport), Pelabuhan Klang)

Katanya lagi, mangsa yang menerima rawatan di Hospital Tengku Ampuan Rahimah (HTAR) Klang ke disahkan dalam keadaan stabil.Berdasarkan keterangan mangsa, semasa bermain bersama kawan di Chittagong, Bangladesh dia masuk ke dalam kontena dan terkunci sehingga dijumpai oleh pengadu."Siasatan mendapati, tiada sebarang unsur jenayah yang berlaku di dalam kejadian ini."Susulan itu, Bahagian Siasatan Jenayah, IPD Klang Selatan telah klasifikasi kes ini rujuk lain agensi (RLA) yang mana kes dirujuk kepada Jabatan Imigresen Malaysia untuk menguruskan dokumen mangsa serta penghantaran pulang dengan menggunakan kapal kargo yang sama," katanya.Katanya, orang ramai dinasihatkan untuk tidak membuat sebarang spekulasi mengenai kes jenayah.Video mengenai penemuan kanak-kanak ini dikesan tular di media sosial selepas terkunci dalam kontena berkenaan selama lebih kurang enam hari.Kandungan video berdurasi 56 saat itu memaparkan kanak-kanak berkenaan dalam keadaan lemah tidak bermaya keluar dari kontena sebaik pintunya dibuka oleh anggota Polis Bantuan Pelabuhan.Berdasarkan maklumat sumber, seorang daripada kakitangan pelabuhan dikatakan terdengar bunyi ketukan dari dalam kontena itu.Berdasarkan siasatan awal kanak-kanak itu dipercayai tertidur di dalam kontena dan tidak menyedari ia diangkut ke dalam kapal dan berlepas dari pelabuhan.


Op Selamat tidak ganggu perjalanan balik kampung - Polis

KUALA LUMPUR, 20 Januari- Pengarah Jabatan Siasatan dan Penguatkuasaan Trafik Bukit Aman, Datuk Seri Mat Kassim Karim menegaskan pelaksanaan Op Selamat pada musim perayaan bukan untuk mengganggu pengguna jalan raya tetapi bagi melancarkan lalu lintas dan mengurangkan kes kemalangan.Mat Kassim berkata, Op Selamat 19 sempena Tahun Baharu Cina yang berkuat kuasa mulai 18 hingga 27 Januari ini tertumpu di kawasan panas yang dijangka berlaku kesesakan akibat pergerakan orang ramai pulang ke kampung dan kembali semula selepas tamat musim perayaan nanti.“Anggota Polis Diraja Malaysia (PDRM) akan ditempatkan di lokasi-lokasi yang telah dikenal pasti bagi tujuan bantuan dan keselamatan pengguna jalan raya,” katanya dalam kenyataan di sini hari ini.Menurut Mat Kassim seluruh jentera PDRM melibatkan anggota balai, kereta peronda (MPV) dan Unit Rondaan Bermotosikal (URB) akan diatur gerak secara holistik dan sistematik bagi mengurangkan beban kesesakan di lebuh raya, jalan-jalan negeri serta perbandaran.

Pengguna jalan raya diminta memainkan peranan sebagai pengguna yang berhemah dan mematuhi segala peraturan lalu lintas dengan tidak memotong barisan, menyalahgunakan lorong kecemasan atau meletakkan kenderaan sehingga menghalang laluan.Kerjasama orang ramai sepanjang tempoh operasi ini akan memastikan keselesaan buat pengguna jalan raya dan memastikan kelancaran aliran trafik.


Kenderaan masuk Kelantan dijangka bertambah sehingga 15%

PASIR PUTEH, 20 Januari- Kenderaan masuk ke Kelantan dijangka bertambah sehingga 15 peratus pada musim cuti perayaan Tahun Baharu Cina 2023. Ketua Polis Kelantan, Datuk Muhamad Zaki Harun berkata, pertambahan kenderaan itu juga menyebabkan lebih 50 lokasi kawasan khas yang dikenal pasti akan menjadi sesak.Katanya, seramai 334 anggotanya bertugas sempena perayaan ini untuk memastikan kelancaran trafik."Polis bertugas akan ditempatkan di kawasan-kawasan khas. Mereka akan turut membuat pemeriksaan berkaitan lesen memandu selain memberi perhatian kepada kes-kes warga asing yang membawa kenderaan tanpa lesen," katanya kepada pemberita di sini.Muhamad Zaki berkata, Op Selamat Tahun Baharu Cina pada tahun lalu mencatat 363 kemalangan iaitu menurun sebanyak 152 kes atau 30 peratus berbanding tahun sebelumnya.  Katanya, komitmen juga diperoleh daripada semua jabatan yang berperanan menyampaikan mesej kempen keselamatan jalan raya seperti Jabatan Kerja Raya (JKR), Jabatan Imigresen Malaysia, Jabatan Pengangkutan Jalan (JPJ), Jabatan Bomba dan Penyelamat Malaysia (JBPM), Jabatan Sukarelawan Malaysia (RELA) serta majlis perbandaran.


JPJ Negeri Sembilan guna dron pantau kesalahan jalan raya

SEREMBAN, 20 Januari- Jabatan Pengangkutan Jalan (JPJ) Negeri Sembilan akan menggunakan dua unit dron sepanjang dua minggu Op Tahun Baharu Cina (TBC) 2023. Pengarah JPJ Negeri Sembilan, Hanif Yusabra Yusuf berkata, dron tersebut digunakan untuk memantau bagi kesalahan melanggar lampu merah, memotong garisan serta menggunakan lorong kecemasan. "JPJ Negeri Sembilan telah mendapatkan kebenaran daripada pihak berkuasa penerbangan Malaysia berkenaan dron untuk digunakan untuk tujuan pemantauan peraturan jalan raya. Selain itu JPJ menjalankan Op Pra TBC daripada 14 hingga 17 Januari lepas yang melibatkan pemeriksaan bas bagi depo dan terminal bas utama bagi tujuan memastikan pengguna bas dalam keadaan selamat," katanya pada sidang media Op TBC 2023 di Plaza Tol Setul, Lebuhraya Kajang- Seremban (LEKAS).  Tambahnya, berdasarkan penggunaan dron pada Op Hari Raya Aidilfitri lalu, sebanyak 30 kes dikesan di Negeri Sembilan membabitkan kesalahan memotong barisan dan menggunakan lorong kecemasan.  Dalam pada itu, seramai 218 anggota penguat kuasa JPJ Negeri Sembilan terbabit dalam Op TBC 2023 dan cuti mereka dibekukan sepanjang tempoh itu.


Syarikat penerbangan perlu tumpu aspek operasi, elak kelewatan penerbangan

SEPANG, 20 Januari- Kementerian Pengangkutan (MOT) mahu syarikat penerbangan menumpukan aspek operasi bagi mengelak berlakunya kelewatan penerbangan.Menterinya Anthony Loke berkata beliau telah mengadakan perbincangan dengan syarikat penerbangan tambang rendah bagi mencari penyelesaian isu terbabit.“Memang saya tahu berkenaan rungutan orang ramai berhubung isu delay (kelewatan) penerbangan. Ini disebabkan pelbagai faktor seperti teknikal, cuaca dan sebagainya.“Tetapi saya sudah minta syarikat penerbangan untuk beri fokus kepada operasi sebab kita harapkan ada suatu operasi lebih baik bagi kurangkan masalah kelewatan penerbangan,” katanya kepada pemberita selepas menghadiri majlis pelepasan pesawat penerbangan tambahan istimewa AirAsia sempena Tahun Baharu Cina di Lapangan Terbang Antarabangsa Kuala Lumpur 2 (KLIA2), malam tadi.AirAsia sebelum ini mengumumkan 52 penerbangan tambahan pada tambang rendah tetap ke enam destinasi di Sabah dan Sarawak dari 17 hingga 30 Januari 2023 sempena sambutan Tahun Baharu Cina.LOKE-PENERBANGAN 2 (AKHIR) SEPANGSyarikat penerbangan tambang rendah itu menawarkan harga tiket RM199 sehala bagi penerbangan dari Kuala Lumpur atau Johor Bahru ke Kuching, Sibu, Bintulu serta Miri.Beliau berkata sambutan menggalakkan diterima daripada orang ramai membuktikan inisiatif tersebut memberi manfaat kepada penumpang.“Kita ingin beri peluang kepada rakyat Malaysia yang bekerja di Semenanjung untuk pulang menyambut perayaan di Sabah dan Sarawak. Bukan sahaja untuk Tahun Baharu Cina tetapi ia akan diteruskan untuk hari raya kelak,” katanya.- BERNAMA


Malaysia Madani pacu Malaysia ke arah lebih baik

PUTRAJAYA, 20 Januari- Konsep Malaysia Madani diyakini tidak membataskan jalinan kerjasama positif ke arah tadbir urus yang baik demi mengatasi korupsi.Malah ketua-ketua kerajaan negeri yang berlainan ideologi politik turut terbuka untuk sama-sama merancakkan pembangunan negara dan negeri.Menteri Besar Selangor, Datuk Seri Amirudin Shari mengajak orang ramai bersama-sama mengamalkan konsep ini bagi membina masa depan negara ke arah lebih baik."Orang ramai termasuk pemimpin-pemimpin di peringkat penjawat awam, menteri besar yang bukan terdiri daripada kerajaan gabungan diminta bersama-sama mengamalkan konsep Malaysia Madani. Konsep ini ke arah perubahan yang lebih baik," katanya ketika ditemui pemberita di sini.Menteri Besar Terengganu, Datuk Seri Dr. Ahmad Samsuri Mokhtar pula berkata konsep diperkenalkan ini perlu difahami semua pihak."Perkara penting bagi saya ialah pelaksanaannya. Ia perlu difahami semua pihak terutamanya pembuat dasar dan jentera-jentera kerajaan. Itu cabaran terbesar kita dalam melaksanakan dasar-dasar baharu," katanya.


Ekonomi Sarawak berada jauh ke hadapan - PM

KUCHING, 20 Januari- Perdana Menteri, Datuk Seri Anwar Ibrahim menyifatkan ekonomi Sarawak berada jauh ke hadapan berbanding negeri-negeri lain.Katanya, ia menerusi usaha Premier Sarawak, Datuk Patinggi Tan Sri Abang Johari Tun Openg serta barisan pemimpin negeri dalam memperkenalkan dasar-dasar ekonomi digital serta ekonomi hidrogen hijau.Anwar juga tidak menafikan bahawa Sarawak kini muncul sebagai salah sebuah negeri yang paling gagah di Malaysia. "Saya tentunya meletakkan harapan yang tinggi kerana ekonomi Sarawak di tahap yang baik.Terdapat negeri yang memohon bantuan kerajaan Persekutuan kerana tidak mempunyai sumber kewangan lain.Tetapi di Sarawak ini banyak projek dikendalikan sendiri oleh kerajaan negeri, antaranya projek pendidikan dan kesihatan," katanya kepada pemberita di sini.Tambah Anuar, Sarawak merupakan salah satu perkara utama yang dibincangkan bersama Sultan Brunei, Sultan Hassanal Bolkiah serta Presiden Republik Indonesia, Joko Widodo baru-baru ini.  Katanya, kedua-dua pemimpin negara jiran itu menunjukkan keinginan untuk meningkatkan pelaburan dan perdagangan dengan Sarawak.Beliau telah memberikan sokongan penuh terhadap perkara tersebut.


MA63: Perjanjian harus dipegang, mesti ditunaikan - PM

KUCHING, 19 Januari - Kerajaan Persekutuan berpendirian setiap perjanjian yang dimeterai bersama Sabah dan Sarawak termasuk Perjanjian Malaysia 1963 (MA63) harus ditepati serta ditunaikan, kata Perdana Menteri Datuk Seri Anwar Ibrahim.Anwar berkata selaku pemimpin nombor satu negara ketika ini, beliau bertanggungjawab memastikan perkara itu diteruskan dan mengakui sejak beberapa tahun kebelakangan ini, pelbagai usaha telah dilakukan oleh Kerajaan Persekutuan untuk mengembalikan hak itu termasuk meminda Perlembagaan Persekutuan."Kita perlu cuba selesaikan (isu MA63) secara bersungguh-sungguh dan bukan sekadar menjanjikan slogan politik untuk dapat sokongan daripada Sarawak atau GPS (Gabungan Parti Sarawak)."Apabila kita lihat keadaan pembangunan di Sabah dan Sarawak terutama di kawasan pedalaman, saya tidak boleh nafikan ada tugas yang belum kita sempurnakan dengan baik,” katanya ketika berucap pada majlis jamuan negeri di sini.Beliau juga berkata Malaysia merupakan sebuah negara persekutuan dan semangat perpaduan tidak akan dapat diperoleh sekiranya ada perasaan rakyat yang tergores."Tugas pemimpin itu merawat dan bukan untuk menambah luka, sebab itu saya lihat usaha ini sebagai menunaikan satu tanggungjawab.

"Saya terasa ketika mendengar keluhan Sarawak dan Sabah atau golongan minoriti yang merasakan mereka tidak berada dalam arus perdana pembangunan negara. Ini tidak wajar, maka harus kita rawat (situasi ini)," katanya.Perdana Menteri hari ini memulakan lawatan kerja sulungnya ke Sarawak selama dua hari sejak dilantik ke jawatan itu pada November lepas.Esok Anwar dijadual menghadiri mesyuarat Majlis Tindakan Pelaksanaan MA63 yang akan turut disertai Premier Sarawak Tan Sri Abang Johari Tun Openg dan Ketua Menteri Sabah Datuk Seri Hajiji Noor. - BERNAMA


Belajar pengalaman perpaduan daripada Sarawak - PM

KUCHING, 19 Januari- Perdana Menteri Datuk Seri Anwar Ibrahim menerusi ucapan sulungnya berkata, "belajar pengalaman perpaduan daripada Sarawak" dalam Majlis Jamuan Negeri di Pusat Konvensyen Borneo Kuching, di sini."Ada satu hal yang harus dipelajari oleh rakan-rakan kita termasuk di Semenanjung dengan parti-parti politik yang bergelut tidak berkesudahan, belajarlah maksud pengalaman perpaduan daripada rakyat Sarawak. "Mereka terus mengamalkan agama masing-masing. Kita perlu ingat ingat bahawa kita dijadikan oleh Allah. Perbezaan kaum dan warna kulit untuk kenal, saling menghormati antara satu sama lain," katanya.Penegasan mengenai Sabah dan Sarawak oleh Anwar ketika menyampaikan amanat 'Membangun Malaysia Madani' yang memberi jaminan bahawa Kerajaan Perpaduan pimpinannya tidak akan meminggirkan masyarakat minoriti di negara ini termasuk mereka di Sabah dan Sarawak.Madani berteraskan enam rukun iaitu kemampanan, kesejahteraan, daya cipta, hormat, keyakinan dan ihsan.


Keterjaminan makanan, Felcra diminta sediakan pelan Transformasi 3.0 - TPM Zahid

KUALA LUMPUR, 19 Januari - Felcra Berhad (FELCRA) diseru untuk merancang dan menyediakan pelan Transformasi 3.0 bagi membantu kerajaan menangani isu keselamatan dan keterjaminan makanan serta mengurangkan import bahan makanan.Timbalan Perdana Menteri, Datuk Seri Dr Ahmad Zahid Hamidi berkata ia berikutan kejayaan agensi terbabit melalui pelaksanaan transformasi sebelum ini.Ahmad Zahid yang juga Menteri Kemajuan Wilayah dan Desa berkata peranan FELCRA perlu diperluas bukan sekadar membantu masyarakat luar bandar menjana pendapatan melalui penyertaan aktiviti ekonomi malah membantu kerajaan memastikan kelangsungan bekalan makanan.

"FELCRA mempunyai keluasan tanah sebanyak 200,000 hektar mencakupi pelbagai bidang aktiviti agro ekonomi maka fokus keterjaminan makanan ini sudah dikenalpasti untuk menjadikan fokus baharu."Apa yang telah dilakukan selama ini telah memberikan penghasilan yang baik namun keberhasilan ini mesti ditambah. Umpamanya memberikan tumpuan kepada pengeluaran hasil makanan utama atau pengeluaran binatang ternakan untuk memberikan nilai tambah kepada bekalan daging atau makanan berprotein," katanya dalam sidang media selepas majlis taklimat FELCRA bersama Timbalan Perdana Menteri dan Menteri Kemajuan Desa dan Wilayah, di sini.Sebelum ini, FELCRA mempunyai dua pelan transformasi di mana Transformasi 1.0 dilaksana bagi memperkukuhkan penstrukturan semula organisasi dan perjawatan pengurusan kewangan agensi itu supaya lebih selari dengan keperluan serta perkembangan semasa.Kini pengurusan FELCRA sedang dalam fasa melaksanakan Transformasi 2.0 membabitkan penggemblengan aktiviti komersial ke arah pengembangan perniagaan dan budaya kerja berwibawa.


KPM cadang kenaikan kadar bantuan makanan prasekolah dinaikkan menerusi belanjawan 2023

PUTRAJAYA, 19 Januari - Kementerian Pendidikan (KPM) mencadangkan kadar bantuan makanan prasekolah (BMP) di Semenanjung dinaikkan daripada RM2 sekarang kepada RM2.50 manakala RM2.25 di Sabah dan Sarawak sekarang kepada RM2.75.Menteri Pendidikan, Fadhlina Sidek berkata KPM telah mengemukakan cadangan tersebut dalam Belanjawan 2023 kepada Kementerian Kewangan kerana kadar tersebut pada waktu ini tidak menepati piawaian yang sepatutnya.

"Jumlah itu secara tidak langsung bahawa memang mereka tidak akan dapat makanan dan nutrisi yang tepat untuk pembesaran mereka.“Kita di KPM berjuang memohon peruntukan lebih untuk memastikan nutrisi dan murid yang pergi ke prasekolah mendapat manfaat dengan bantuan makanan yang lebih sihat,” katanya dalam sidang media selepas majlis Amanat Tahun Baharu bersama warga kementeriannya, di sini.Dalam pada itu, Fadhlina berkata pelbagai inisiatif akan dilaksanakan bagi memperkasakan pendidikan prasekolah antaranya menambah bilangan kelas pada setiap tahun, meningkatkan enrolmen murid, kualiti guru dan pembantu pengurusan murid (PPM) sedang diperhalusi serta diteliti KPM.Katanya, KPM mencadangkan perluasan sebanyak 118 kelas prasekolah untuk beroperasi di seluruh negara tahun ini termasuk di kawasan miskin bandar, luar bandar dan pedalaman.


Suhaimi Sulaiman Ketua Pengarah RTM

KUALA LUMPUR, 19 Januari- Personaliti penyiaran Suhaimi Sulaiman dilantik sebagai Ketua Pengarah Jabatan Penyiaran Malaysia yang baharu. Suhaimi, 61, merupakan pemegang Ijazah Sarjana Pentadbiran Perniagaan dari City University, Bellevue, Washington, Amerika Syarikat dan Ijazah Sarjana Muda Pentadbiran Perniagaan dari Portland State University, Portland, Oregon, Amerika Syarikat.Beliau pernah menyandang beberapa jawatan penting dalam bidang penyiaran dan kewartawanan termasuk sebagai Ketua Pegawai Eksekutif dan Ketua Pengarang Astro Awani pada 2017 dan Pengerusi Bernama pada 2020 selain pernah bertugas di Kumpulan Media Sarawak dan Media Prima. Menteri Komunikasi dan Digital (KKD), Fahmi Fadzil mengucapkan tahniah atas pelantikan itu menerusi hantaran di laman Facebooknya.Fahmi yakin, kepakaran Suhaimi akan terus memacu kecemerlangan dan memberi suntikan baharu buat Jabatan Penyiaran Malaysia.

(Fahmi Fadzil (kiri) dan Suhaimi Sulaiman/FB Menteri KKD)


Pastikan PKS maju keutamaan kerajaan

PUTRAJAYA, 19 Januari- Masyarakat disaran memberi galakan dan dorongan penuh kepada perusahaan tempatan yang berteraskan Malaysia Madani.Tujuannya untuk pertumbuhan negara dan menarik pelaburan asing.Perdana Menteri, Datuk Seri Anwar Ibrahim berkata Perusahaan Kecil dan Sederhana (PKS) merupakan tulang belakang ekonomi Malaysia kerana menyumbang 38 peratus kepada Keluaran Dalam Negara Kasar (KDNK).

Justeru, memastikan PKS berkembang dan maju harus menjadi keutamaan kerajaan."Semua kontrak besar negara kita, kita berikan kepada konglomerat atasan. "Harus ada pendekatan yang lebih jelas untuk memastikan bahawa golongan PKS termasuk bumiputera harus diberikan peluang supaya dapat diangkat kedudukan mereka dan tidak dibolot sama ada dalam isu perolehan dan juga kontrak besar oleh kerajaan."Jadi perkembangan dan kemajuan PKS itu lebih bermakna daripada mendukung kelompok konglomerat yang terpilih. Saya tidak bermaksud untuk menafikan peluang mereka untuk bersama bersaing tetapi dari segi dasar kerajaan mestilah beralih sedikit, anjak sedikit daripada pendekatan yang lama, persaingan di antara syarikat-syarikat besar atasan," katanya.Beliau menyatakan demikian ketika berucap pada majlis Amanat Perdana Menteri Membangun Malaysia Madani, di sini hari ini.


Tren percuma kepada OKU dan pelajar akan dibincang

SEREMBAN, 19 Januari- Kementerian Pengangkutan akan berbincang dengan pengurusan Keretapi Tanah Melayu Berhad (KTMB) mengenai pelaksanaan perkhidmatan pengangkutan terutama tren secara percuma kepada golongan orang kurang upaya (OKU) dan pelajar dalam masa terdekat. Menterinya, Anthony Loke Siew Fook berkata perkara itu sudah dimasukkan dalam perancangan kementerian sebelum ini bertujuan untuk membantu dan memperkasakan golongan berkenaan. "Walaupun saya tak perlukan peruntukan tambahan, tak perlu ada peruntukan tambahan daripada Kementerian Kewangan. "Peruntukan sedia ada apabila kita merombak semula dan juga kita mensasarkan peruntukan itu, ia dapat membantu khususnya golongan OKU dan pelajar," katanya dalam ketika ditemui pemberita selepas menghadiri Pertandingan Kaligrafi Cina 2023 di Sekolah Tinggi Chung Hua, di sini.Tambahnya, beliau juga telah meminta KTMB untuk mengoptimumkan subsidi yang disalurkan daripada kerajaan bagi memberi manfaat dan kemudahan kepada golongan sasar terutama warga OKU dan pelajar yang menggunakan perkhidmatan itu di seluruh negara.  Terdahulu, Menteri Pembangunan Wanita, Keluarga dan Masyarakat Datuk Seri Nancy Shukri dilaporkan berkata warga OKU bakal menikmati kemudahan tambang pengangkutan awam seperti Transit Aliran Ringan (LRT), Transit Aliran Massa (MRT) dan bas henti-henti secara percuma.


Lawatan sulung PM ke Kuching

KUCHING, 19 Januari- Perdana Menteri, Datuk Seri Anwar Ibrahim tiba di Kuching petang ini bagi lawatan rasmi selama dua hari ke Sarawak. Ini merupakan lawatan rasmi pertama beliau ke Bumi Kenyalang sejak dilantik sebagai Perdana Menteri ke-10 pada 24 November tahun lepas. Pesawat khas yang membawa beliau selamat tiba di Lapangan Terbang Antarabangsa Kuching kira-kira pukul 4.02 petang. Ketibaan Anwar disambut oleh Premier Sarawak Datuk Patinggi Tan Sri Abang Johari Tun Openg bersama barisan menteri kabinet negeri.  Malam ini, Datuk Seri Anwar menghadiri Majlis Jamuan Negeri di Pusat Konvensyen Borneo Kuching.  Esok beliau akan menghadiri Mesyuarat Tindakan Pelaksanaan Perjanjian Malaysia 1963 di Bangunan Dewan Undangan Negeri Sarawak, Petra Jaya.  Perdana Menteri kemudiannya dijadual menunaikan solat Jumaat di Masjid Jamek Negeri Sarawak, Petra Jaya sebelum menghadiri Program Jelajah Kerajaan Perpaduan-Kenduri Rakyat di Kubah Ria, Kuching pada sebelah petang.  Datuk Seri Anwar juga dijadual melakukan kunjungan hormat terhadap Yang di-Pertua Negeri Sarawak, Tun Pehin Sri Abdul Taib Mahmud di Demak Jaya, Jalan Bako Kuching.  Beliau dijangka berlepas pulang ke ibu negara selepas kunjungan berkenaan.

(Anwar disambut Premier Sarawak Datuk Patinggi Tan Sri Abang Johari Tun Openg)


Program jualan rahmah dicadang diadakan setiap hujung minggu - Fuziah

BENTONG, 19 Januari - Program Jualan Rahmah yang diperkenalkan Kementerian Perdagangan Dalam Negeri dan Kos Sara Hidup (KPDN) akan dilaksanakan secara berterusan di seluruh negara dari semasa ke semasa.Timbalan Menteri KPDN, Fuziah Salleh berkata terdapat cadangan agar kempen berkenaan diadakan setiap hujung minggu dan bukan sahaja dilaksanakan pada sambutan tertentu.

"Jenama jualan rahmah ini sebahagian daripada jenama payung rahmah dan ini adalah inisiatif KPDN tetapi sudahpun diwartakan oleh kabinet sebagai jenama rahmah untuk semua inisiatif kerajaan perpaduan," katanya ketika ditemui pemberita di Jualan Rahmah dan Skim Harga Maksimum Musim Perayaan sempena Tahun Baru Cina, di sini.Tambah Fuziah, penyertaan pemain industri khususnya pasar raya besar dialu-alukan untuk terlibat dalam program jualan tersebut yang dilihat akan memberikan situasi menang-menang antara pemain industri dan pengguna.Mengulas mengenai isu kekurangan bekalan telur ayam di pasaran ketika ini, Fuziah berkata masalah tersebut dijangka akan kembali stabil dalam tempoh beberapa bulan lagi.Katanya, isu tersebut sudah bermula sejak beberapa bulan lalu kerana kekurangan baka ayam penelur."Jadi bila kita dah dapat bawa baka ayam yang baharu, ia perlukan tempoh enam bulan untuk bertelur. Tempoh enam bulan itu sudah hampir ke penghujung, sudah fasa akhir."Apabila kita sudah sampai ke fasa tersebut bekalan telur akan stabil dalam tempoh sebulan dua ini," katanya.


Malaysia Madani fokus kesejahteraan rakyat

PUTRAJAYA, 19 Januari- 'Malaysia Madani' bukan sesuatu dasar baharu yang meninggalkan dasar-dasar lama.Jelas Timbalan Perdana Menteri, Datuk Seri Dr Ahmad Zahid Hamidi pengenalannya adalah langkah pertama kerajaan dalam memberikan kesejahteraan kepada rakyat."Idealisme ini mesti diterjemahkan kepada dasar yang sedia ada dan modifikasi pada dasar-dasar kerajaan yang ada."Yang lebih penting ialah soal implimentasi dari segi idealisme seorang pemimpin. Dalam hal ini, Datuk Seri Anwar Ibrahim telah melontarkan pandangan mengenai masyarakat Madani sejak lebih suku abad yang lalu."Apabila ditakdirkan beliau menjadi Perdana Menteri pada kerajaan yang ada, tentunya kerajaan yang diketuai oleh beliau dan dukungan pelbagai parti harus memberikan penghayatan dan membuat susulan kepada pelaksanaan itu dan akhirnya kita lihat ia memberi kesejahteraan kepada masyarakat.

(Datuk Seri Dr Ahmad Zahid Hamidi)

Beliau ditemui media selepas perasmian Amanat Membangun Malaysia Madani di Pusat Konvensyen Antarabangsa Putrajaya (PICC), di sini hari ini. Tambahnya, kerajaan kini perlu fokus dalam menerapkan dasar Malaysia Madani supaya semua pihak dapat menghayati pelaksanaannya.Ahmad Zahid turut yakin Malaysia Madani akan mewujudkan keterangkuman dalam kalangan rakyat Malaysia tanpa mengira perbezaan.

Malaysia Madani diteliti untuk diaplikasikanSementara itu, Menteri Komunikasi dan Digital, Fahmi Fadzil berkata semua kementerian, jabatan dan agensi kerajaan akan meneliti dasar Malaysia Madani bagi mengaplikasikan dalam pelaksanaan gerak kerja.

Menurutnya, pihak kementerian juga akan mengadakan pemukiman bagi mendalami dasar berkenaan."Selepas ini, semua kementerian, semua agensi dan badan-badan kerajaan akan mula meneliti dokumen ini dan mengaplikasikan dalam dasar dan juga pelaksanaan bagi gerak kerja kementerian."Bagi saya sendiri, Kementerian Komunikasi dan Digital, kami ada satu pemukiman pada hari ini dan kita akan meneliti apa yang telah diumum oleh Perdana Menteri serta gagasan yang dibawa ini," katanya.


TBC: Aliran trafik menuju Alor Setar dijangka meningkat

SUNGAI PETANI, 19 Januari - Polis Kedah menjangkakan aliran trafik menuju Alor Setar meningkat bermula esok.Justeru pemantauan di lokasi strategik dipertingkat pihak berkuasa bagi mengelak kesesakan luar biasa.Ketua Polis Daerah Kota Setar, Asisten Komisioner Ahmad Shukri Mat Akhir memaklumkan tiga lokasi dikenal pasti sering berlaku kesesakan dan kemalangan antara yang dipantau.Kawasan terlibat ialah Jalan Putra Alor Setar- Kangar, Jalan Alor Setar-Kuala Kedah dan Lebuhraya Sultanah Bahiyah."Kita memang menjangkakan dengan insiatif yang diberi kerajaan tol percuma dan cuti hujung minggu panjang khusus negeri bercuti pada hari Ahad masuk ke bandaraya Alor Setar ini banyak kenderaan bergerak masuk ke bandar Alor Setar," kata  di sini.

(Ahmad Shukri ditemui pemberita ketika kempen keselamatan jalan raya sempenaTahun Baharu Cina di Plaza Tol Alor Setar Utara, di sini)


43 lokasi kerap kemalangan dikenal pasti

IPOH, 19 Januari- Polis Perak mengenal pasti 43 lokasi kerap berlaku kemalangan dalam Ops Selamat 19 sempena dengan Tahun Baru Cina (TBC) sehingga 27 Januari depan.  Ketua Polis Perak Datuk Seri Mohd Yusri Hassan Basri berkata, tumpuan diberikan kepada daerah-daerah yang mencatatkan jumlah kemalangan maut yang tinggi dan memantau lokasi panas kemalangan untuk kelancaran trafik. Operasi turut menumpukan kepada pencegahan jenayah pecah rumah selain meminimumkan kemalangan jalan raya. "Pihak PDRM Perak akan mengutamakan aspek keselamatan harta benda dan juga kawasan di sekitar kejiranan."Apabila orang ramai balik ke kampung, kita akan menjalankan rondaan secara berkala bagi memastikan keadaan rumah kejiranan selamat dan tidak berlaku kejadian pecah rumah dan sebagainya," katanya ketika sidang media Majlis Pelancaran Kempen Keselamatan Jalan Raya dan Ops Bersepadu Tahun Baru Cina di Pusat Transformasi Luar Bandar, RTC Gopeng.  Jabatan Pengangkutan Jalan (JPJ) turut menjalankan Pra-Ops TBC bermula 14 hingga 17 Januari di sembilan buah depoh dan empat terminal bas utama di Perak. Seramai 338 anggota terlibat sepanjang operasi tersebut yang turut memberi tumpuan kepada penugasan di 11 kawasan blackspot.


Kelemahan mengurus, kayakan kelompok kecil perlu dihentikan segera - PM

PUTRAJAYA, 19 Januari - Kelemahan mengurus dan menggunakan ruang untuk memperkaya kelompok-kelompok kecil perlu dihentikan segera.Perdana Menteri, Datuk Seri Anwar Ibrahim menegaskan sekiranya pimpinan politik dan penjawat awam dapat mengurus tadbir dengan baik, secara tidak langsung negara berupaya mendepani cabaran ekonomi dengan yakin dan lebih berkesan.

"Dari kajian projek-projek besar dan termasuk kekuatan badan penguatkuasaan, sekiranya dijalankan dengan teliti, telus dan bertanggungjawab saya yakin berbilion ringgit lagi dapat diselamatkan."Kalau kata dana kita ini kurang RM15 bilion, pengurusan yang cekap dan baik itu boleh menyelamatkan RM15 bilion...tanpa projek-projek baru atau ikhtiar atau inisiatif baru. Inilah cabaran kita yang tidak mungkin dilaksanakan dengan jemaah menteri sahaja tetapi dengan seluruh kekuatan yang ada," katanya ketika berucap pada majlis Amanat Perdana Menteri Membangun Malaysia Madani, di sini.Tambah Anwar, berdasarkan penelitian bersama jemaah menteri mengenai Laporan Ketua Audit Negara 2021 semalam kerajaan sebenarnya mampu menyelamatkan RM5 hingga RM6 bilion sekiranya kelemahan-kelemahan tersebut diperbaiki.


Tiga sekeluarga didakawa dua pertuduhan berkaitan dadah

JOHOR BAHRU, 19 Januari- Tiga sekeluarga dihadapkan ke Mahkamah Majistret Johor Bahru, di sini atas dua pertuduhan mengedar dan memiliki dadah di taman Sri Pulai Perdana, Johor Bahru, 10 Januari lalu.Tertuduh, S. Avinash Anantha, 33, dan isterinya, K. Elengkeswary 32, serta adiknya, S. Rajiv Anantha, 28, mengangguk faham selepas pertuduhan dibaca di hadapan Majistret R. Salini.Tiada pengakuan direkodkan kerana pertuduhan mengikut Seksyen 39B Akta Dadah Berbahaya 1952.Dalam pertuduhan pertama, semua tertuduh secara bersama telah mengedar dadah berbahaya jenis kanabis seberat 23,810 gram di sebuah rumah di Taman Sri Pulai Perdana, Johor Bahru, pada pukul 12.30 pagi.Mereka didakwa mengikut Seksyen 39B (1)(2) Akta Dadah Berbahaya 1952 (pindaan 1980) dan boleh dihukum mengikut Seksyen 39B (2) akta sama dan dibaca bersama Seksyen 34 Kanun Keseksaan.Manakala bagi pertuduhan kedua, mereka secara bersama didakwa memiliki 171 gram ketamine di lokasi dan pada masa sama.Mereka didakwa mengikut Seksyen 12(2) Akta Dadah Berbahaya 1952 dan boleh dihukum mengikut Seksyen 12(3) akta sama, dibaca bersama Seksyen 34 Kanun Keseksaan.Kes dikendali Timbalan Pendakwa Raya Nur Aina Shakira Muhammad Syafiq Sim manakala semua tertuduh diwakili peguam, Datin Freda Josephine Gonzales.Mahkamah menetapkan 15 Mac depan sebagai tarikh sebutan semula kes dan tiada jaminan ditawarkan kepada semua tertuduh.

(Tertuduh di Mahkamah Majistret Johor Bahru)


Masyarakat minoriti dijamin tidak terpinggir

PUTRAJAYA, 19 Januari - Perdana Menteri Datuk Seri Anwar Ibrahim memberi jaminan bahawa Kerajaan Perpaduan pimpinannya tidak akan meminggirkan masyarakat minoriti di negara ini termasuk mereka di Sabah dan Sarawak. Sehubungan itu, Anwar telah meminta Timbalan Perdana Menteri Datuk Seri Fadillah Yusof untuk mengetuai pasukan bagi menyelesaikan sebarang masalah yang sebelum ini mengguris perasaan rakyat di Sabah dan Sarawak."Kita harus juga sedar ada masyarkat minoriti di negara kita sama ada Cina dan India yang merasakan ada pendekatan untuk meminggirkan mereka atau merendahkan mereka."Saya ingin beri jaminan bahawa Kerajaan Perpaduan tidak akan mengizinkan dasar ini berlaku lebih-lebih lagi di Sabah dan Sarawak," kata beliau ketika menyampaikan amanat 'Membangun Malaysia Madani' di sini. Anwar berkata Fadillah telah diberi ruang sepenuhnya untuk menyelesaikan semua perkara tertunggak berkenaan Perjanjian Malaysia 1963 (MA63) bagi memastikan nasib rakyat di Sabah dan Sarawak terbela.

(Perdana Menteri ketika menyampaikan amanat 'Membangun Malaysia Madani')

Beliau berkata perjanjian itu telah dimeterai oleh pemimpin terdahulu maka ia menjadi tanggungjawab kerajaan kini untuk melaksanakan apa yang telah dijanjikan. "Mana mungkin setelah 60 tahun, kita tak boleh beri dia hak untuk memutuskan dan melaksanakan projek RM10 juta dengan sendiri, maka sebab itu kita luluskan," kata beliau dan menambah bahawa mesyuarat MA63 akan diadakan di Kuching, Sarawak esok dengan sebahagian besar perkara akan diselesaikan, katanya - BERNAMA


Warga Singapura didakwa atas dua pertuduhan berkaitan dadah

JOHOR BAHRU, 19 Januari- Seorang lelaki warganegara Singapura didakwa di Mahkamah Majistret Johor Bahru, di sini atas dakwaan mengedar dadah seberat 22,217 gram di Iskandar Puteri, 13 Januari lalu.Tertuduh Muhammad Hairezal Mohd. Rafpi, 33, turut didakwa positif dadah jenis methamphetamine ketika berada dalam tahanan polis di Ibu Pejabat Polis Daerah (IPD) Iskandar Puteri, 14 Januari lalu.Tertuduh mengangguk faham selepas pertuduhan dibaca di hadapan Majistret Hidayatul Syuhada Samsuddin.Tiada pengakuan direkodkan kerana kes tersebut di bawah bidang kuasa Mahkamah Tinggi.Dalam pertuduhan pertama, dia didakwa mengedar dadah berbahaya jenis Nimetazepam seberat 22,217 gram di sebuah kediaman di Bandar Medini Iskandar, Iskandar Puteri, 10.30 malam, 13 Januari.Dia didakwa mengikut Seksyen 39B (1)(a) Akta Dadah Berbahaya 1952 (pindaan 1980), boleh dihukum mengikut Seksyen 39B (2) akta sama.Menerusi pertuduhan kedua, tertuduh didakwa memasukkan dadah berbahaya jenis Methamphetamine dalam badan di Bahagian Siasatan Jenayah Narkotik, IPD Iskandar Puteri, lima pagi, 14 Januari.Dia didakwa mengikut Seksyen 15(1)(a) Akta Dadah Berbahaya 1952, boleh dihukum mengikut Seksyen 15 akta sama.Kes dikendali Timbalan Pendakwa Raya Nur Aqilah Ahmad Rofaif manakala tertuduh tidak diwakili peguam.8 Mac ditetapkan untuk sebutan semula kes dan tiada jaminan dibenarkan.

(Warga Singapura didakwa di Mahkamah Majistret Johor Bahru)


Paka, Terengganu alami gangguan bekalan air

(Keadaan dua batang paip di Jambatan Paka yang terputus)

KUALA TERENGGANU, 19 Januari- Penduduk di sekitar bandar Paka, Ketengah Jaya, Felda Kerteh 2 dan 3 di Dungun mengalami gangguan bekalan air tidak berjadual bermula petang semalam. Ia susulan insiden dua batang paip berukuran 700 millimeter di Jambatan Paka yang menyalurkan air dari Loji Rawatan Air LRA Bukit Bauk ke Paka terputus ketika proses pembaikan struktur sokongan paip tersebut. Syarikat Air Terengganu (SATU) menyatakan perkara itu menerusi satu kenyataan.

Bekalan air ke bandar Paka dari LRA Kemudi telah disalurkan. Manakala bekalan air untuk kawasan Ketengah Jaya, Felda Kerteh 2 dan 3 akan menggunakan lori tangki. 2,500 akaun pengguna di kawasan tersebut terjejas.


RM3.1 juta nilai rampasan JKDM Johor

JOHOR BAHRU, 19 Januari- Jabatan Kastam Diraja Malaysia (JKDM) Johor merampas minuman keras dan rokok tanpa cukai bernilai lebih RM3.1 juta dalam serbuan di tiga lokasi berasingan pada 30 November dan 1 Januari lalu. Menerusi serbuan di Pelabuhan Johor pada 30 November, minuman keras bernilai RM1.5 juta yang disorok bersama muatan kotak air minuman berkarbonat dalam tiga kontena disita. Pengarah JKDM Johor Misbahudin Parmin berkata, minuman keras berkenaan dipercayai tidak diikrar dalam muatan dagangan. "Modus perandi sindiket penyeludupan ini adalah dengan membuat pengikraran palsu dan perakuan tidak benar di dalam bil muatan kapal semasa pengimportan dibuat. "Ianya bertujuan mengaburi pandangan pihak berkuasa dengan mengelak daripada dikenakan duti import, cukai jalanan dan duti eksais," katanya kepada pemberita di Menara JKDM di Johor Bahru. Dalam dua serbuan berasingan pada 1 Januari lalu, seorang lelaki warga Bangladesh berumur 34 tahun ditahan bersama minuman keras bernilai RM103,400 di sebuah kediaman di Desa Cemerlang, Ulu Tiram, Johor. Manakala serbuan di sebuah ladang kelapa sawit Kampung Pogoh Tengah, Segamat, 764,000 batang rokok kretek bernilai RM1.2 juta termasuk cukai disita. Rokok tersebut yang disorokkan di bawah kanvas itu tidak bercukai dan disyaki diseludup dari Indonesia. Semua kes disiasat mengikut Seksyen 135(1)(d), Seksyen 133(1)(a) dan Seksyen 135 (1)(a) Akta Kastam 1967 serta Seksyen 74(1)(c) Akta Eksais 1976.


Dasar Air Negara akan dibangunkan dengan kerangka melibatkan alam sekitar - Nik Nazmi

PUTRAJAYA, 19 Januari - Dasar Air Negara akan dibangunkan dengan penekanan akan diberikan dalam kerangka pengurusan melibatkan alam sekitar, perubahan iklim, tenaga, biodiversiti serta sumber asli.Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad berkata ia akan dapat membantu aspirasi kerajaan dalam menggerakkan pendekatan baharu seperti ekonomi kitaran (circular economy) dan pembangunan hijau.

"Dalam dasar air juga kita ada usaha yang berterusan seperti kita ada pelan 2040 untuk air (NRW)...macam saya kata benda itu tidak menarik tetapi ia adalah pentingkan untuk kita pastikan kita dapat meningkatkan keefisienan bekalan air kita," katanya dalam sidang media selepas menyampaikan amanat pada Majlis Himpunan Tahun Baharu Kementeriannya, di sini.Dalam masa yang sama, sebagai strategi jangka masa panjang dalam menangani bencana geologi, kementerian juga akan menubuhkan Pusat Penyelidikan Bencana Geologi Kebangsaan bagi menjalankan kajian forensik bencana geologi dalam memperkukuh ramalan, pemantauan dan amaran bencana negara.Tambah Nik Nazmi, penegasan turut akan diberikan terhadap isu pencemaran sisa plastik menerusi Rangka Kerja Pelestarian Plastik Malaysia 2021-2030 sedang dan akan dilaksanakan, selain fokus terhadap isu pemanasan global."Pemanasan global akibat pelepasan gas rumah kaca (GHG) daripada aktiviti manusia memberi kesan langsung kepada sistem iklim global yang kini berada pada tahap membimbangkan dan menuntut tindakan progresif kita dalam melaksanakan tadbir urus perubahan iklim di peringkat nasional dan antarabangsa."Justeru, fokus utama bagi tahun 2023 adalah untuk memperkemaskan tadbir urus perubahan iklim melalui pembangunan strategi-strategi penting negara untuk mengurangkan pelepasan karbon negara seperti membangunkan Pelan Hala Tuju Nationally Determined Contribution (NDC) dan Strategi Pembangunan Pelepasan Karbon Jangka Panjang (Long-term Low Emission Development Strategies -LT-LEDS)," katanya.


Madani diacu berteraskan enam rukun

PUTRAJAYA, 19 Januari - ‘Malaysia Madani’ diperkenalkan sebagai usaha mengemudi serta mengangkat semula martabat dan kegemilangan negara di persada dunia. Perdana Menteri Datuk Seri Anwar Ibrahim berkata, Madani diacu berteraskan enam rukun iaitu kemampanan, kesejahteraan, daya cipta, hormat, keyakinan dan ihsan.Berucap menyampaikan amanat ‘Membangun Malaysia Madani’ di Putrajaya beliau menyeru semua pihak khususnya barisan Jemaah Menteri dan warga perkhidmatan awam supaya menerapkan Madani dalam setiap urusan pentadbiran."Sebab itu dalam mengungkap Madani ini kita tekankan tentunya pemerkasaan ekonomi, pemerkasaan budaya, tetapi terasnya adalah nilai etika atau akhlak. Aspek-aspek kemanusiaan yang diterima pakai oleh semua agama. Semua lairan faham, tetapi kadang-kadang sebahagian daripada fahaman itu meremehkan kekuatan keyakinan itu, bagi orang Islam akidah dan akhlak. Jadi bagi saya mengungkapkan Madani ini istilah mungkin dianggap baru tetapi sebenarnya tidak. Madani tu sudah disebut lama oleh pemikir-pemikir tetapi kita perkenal dan hebahkan kerana ia tekankan soal keyakinan dan kemanusiaan," kata Anwar ketika menyampaikan amanat sempena Wacana Membangun Malaysia Madani, di sini.

(Perdana Menteri Datuk Seri Anwar Ibrahim menandatanganibuku pada Majlis Pelancaran Program Wacana Membangun Malaysia Madanidi Pusat Konvensyen Antarabangsa Putrajaya (PICC))

Perdana Menteri menegaskan tiba masanya untuk menamatkan salah ukur kemajuan manusia dengan pertumbuhan ekonomi semata-mata. Kadar pengangguran juga tidak boleh dilihat dari segi perangkaan sahaja kerana tidak menggambarkan kesengsaraan dan penderitaan sebenar kemiskinan yang dialami rakyat atau kumpulan yang terjejas.Justeru, pertumbuhan dan pengembangan perlu dicapai dalam konteks yang lebih luas iaitu ekonomi manusiawi.Ini kerana ekonomi manusiawi mengutamakan keperluan rakyat khususnya miskin dan terpinggir yang membebaskan mereka daripada cengkaman kemiskinan dalam sistem kapitalisme yang tidak terkawal dan membiak ketidaksamaan kekayaan dan ketidaksamaan taraf hidup."Kalau meminjam pendapat 'enstein everything that can be counted does not necessarily count' maknanya kalau keluarga itu termasuk kategori miskin tegar, saudara tidak akan terpukau dengan angka. Saudara akan bergelut dengan permasalahan hidup. Kalau anak muda yang menganggur sudah tidak akan terpukau bahawa kadar pengganguran menurun kerana tidak ada jaminan masa depan saudara. "Begitu juga kalau kita bicara tentang inflasi terkawal, tetapi bagi orang yang hidupnya di tahap yang lebih sukar dan rendah maka permasalahan itu, angka-angka itu tidak membantu sebab itu saya sebutkan tentang ekonomi manusiawi kerana ekonomi manusiawi itu akan tentunya menolak prinsip 'unbridled capitalism' yang sedikit sebanyak diamalkan oleh kita dahulu" katanya lagi. Tambah beliau lagi, prinsip keadilan sosial juga menjadi tunjang konsep ekonomi manusiawi.Beliau juga yakin ekonomi manusiawi bukan sahaja masih relevan bahkan mustahak sebagai pendekatan menyeluruh demi negara mencapai pertumbuhan ekonomi lestari yang juga prihatin rakyat dari segi rohani dan jasmani.


Ekonomi negara akan distruktur semula, landas tiga keutamaan strategik

PUTRAJAYA, 19 Januari - Kerajaan akan menstruktur semula ekonomi negara berlandaskan kepada tiga keutamaan strategik iaitu membasmi kemiskinan, penstrukturan semula ekonomi dan memulih serta menjana ekonomi berteraskan konsep Malaysia MADANI. Perdana Menteri Datuk Seri Anwar Ibrahim berkata pertumbuhan dan pengembangan ekonomi negara perlu dicapai dalam konteks yang lebih luas iaitu ekonomi manusiawi yang mengutamakan keperluan rakyat."Khususnya kepada golongan miskin dan terpinggir serta membebaskan mereka daripada cengkaman kemiskinan dalam sistem kapitalisme yang tidak terkawal yang memupuk ketidaksamaan kekayaan dan ketidaksamaan taraf hidup," katanya ketika menyampaikan amanat sempena Wacana Membangun Malaysia Madani, di sini.Wahana utama yang menjadi teras Malaysia Madani akan bertunjangkan kepada empat Teras Strategik Utama iaitu Membina Semula Ekonomi, Menjamin Kesejahteraan Insan, Reformasi Institusi Demokrasi dan Perundangan serta Mewujudkan Pentadbiran Beramanah.

Kerajaan Perpaduan di bawah pimpinan Anwar merangka konsep MADANI sebagai ikhtiar untuk memetakan strategi bagi mentadbir negara dengan berkesan, sekali gus mengoptimumkan fungsi jentera kerajaan yang bertanggungjawab melaksanakan dasar-dasar berkaitan. - BERNAMA


Jambatan Sungai Pulai mula dibuka hari ini

ISKANDAR PUTERI, 19 Januari- Jambatan Sungai Pulai yang menghubungkan Gelang Patah-Tanjung Bin, Pontian, mula dibuka kepada umum pukul 6.00 petang ini.Jambatan sepanjang 7.5 kilometer (km) itu dibina sejak 2017 dan menelan kos RM800 juta.Ia dilengkapi dua lorong setiap arah, berketinggian 25 meter dan lebar 100 meter, antara tiang.Menteri Besar Johor, Datuk Onn Hafiz Ghazi berkata jambatan itu akan memendekkan masa perjalanan dari Kukup ke Johor Bahru daripada 90 minit kepada 30 minit.Pembinaan melibatkan kerjasama awam dan swasta iaitu Seaport Worldwide bawah Kumpulan MMC.Pihaknya juga akan meneliti aspek keselamatan di jambatan tersebut bagi mengelak kemalangan disebabkan pengguna jalan raya memberhentikan kenderaan untuk melihat pemandangan."Saya lihat pemandangannya cukup indah, persekitaran yang sangat hijau dan saya yakin ramai pelancong mungkin akan berhenti atas jambatan ini, jadi faktor keselamatan juga perlu dipertimbangkan supaya tidak ada perkara tidak diingini berlaku," katanya.

Beliau berucap merasmikan pembukaan Jambatan Sungai Pulai, di sini hari ini.Pengoperasian jambatan tersebut juga berpotensi meletakkan Pontian sebagai hab sosioekonomi baharu di Johor, menjadi destinasi utama pelaburan asing. Dianggarkan 3,000 buah kenderaan akan melalui jambatan tersebut pada waktu puncak, setiap jam.


MPAJ pusat rawatan sisa makanan pertama guna teknologi IoT

AMPANG JAYA, 19 Januari- Majlis Perbandaran Ampang Jaya (MPAJ) menjadi lokasi pertama menempatkan pusat perawatan sisa makanan yang pertama di Malaysia yang menggunakan teknologi Internet of Thing (IoT).Menurut Timbalan Menteri Pembangunan Kerajaan Tempatan (KPKT) Akmal Nasrullah Mohd Nasir, pusat tersebut merupakan usaha kerajaan dibawah Inisiatif Hijau dengan menggunakan teknologi Anaerobic Digester (AD)."Untuk pusat AD ini memang kita lihat ada potensi yang sangat baik untuk dikembangkan di kawasan yang lain."Tetapi pada masa yang sama menjadi hasrat kita juga supaya pusat ini dapat dijadikan sebagai satu rujukan dan juga mungkin pusat pendidikan juga untuk masyarakat setempat, sekolah untuk mempelajari konsep kitaran tenaga ini untuk kita guna pakai kembali," katanya.

Beliau ditemui pada Majlis Perasmian Laman Selera MPAJ@Ampang Jaya, di sini hari ini.Akmal Nasrullah juga berkata, mesin teknologi AD tersebut boleh dikawal pengoperasian daripada komputer atau telefon pintar sekirannya terdapat perkara yang tidak dapat dielakkan.Mengenai Laman Selera MPAJ@Ampang Jaya, ia merupakan salah satu usaha MPAJ untuk memajukan golongan usahawan selain menggalakkan aktiviti komersial yang dapat membantu meningkatkan ekonomi warga Ampang Jaya.


Peralihan subsidi pukal kepada bersasar untuk tarif elektrik - Nik Nazmi

PUTRAJAYA, 19 Januari- Kerajaan akan memulakan peralihan subsidi secara pukal kepada subsidi bersasar untuk tarif elektrik.Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad berkata peralihan itu melibatkan pengurangan subsidi bagi pengguna voltan sederhana, tinggi dan bukan domestik. Susulan perkara itu, NRECC turut menerima pelbagai reaksi daripada pihak industri."Kita juga maklum bila kita bertemu dengan industri mereka faham bahawa perkara itu akan berlaku juga nanti. "Cuma mereka memberi pandangan tentang tempoh masa diberikan, kita akan ambil kira perkara tersebut tetapi dengan kekangan kewangan yang ada di peringkat kerajaan hari ini seperti mana diungkapkan Perdana Menteri yang juga Menteri Kewangan, kita tidak boleh lari. "Bila kita bercakap tentang 'sustainability', kita tidak boleh terus memberi subsidi yang 'blanket' dalam sektor elektrik," katanya.

Beliau berkata demikian dalam sidang media selepas Himpunan Tahun Baharu NRECC, di sini hari ini.Pada 13 Disember tahun lalu, Perdana Menteri, Datuk Seri Anwar Ibrahim mengumumkan tiada kenaikan tarif elektrik untuk semua pengguna domestik, perusahaan mikro, kecil dan sederhana serta aktiviti pertanian dalam tarif H.


Laporan penuh tragedi tanah runtuh Batang Kali dijangka siap hujung bulan ini

PUTRAJAYA, 19 Januari- Laporan penuh tragedi tanah runtuh di tapak perkhemahan Father’s Organic Farm di Batang Kali, Selangor pada Disember lepas dijangka siap hujung bulan ini, kata Menteri Sumber Asli, Alam Sekitar dan Perubahan Iklim, Nik Nazmi Nik Ahmad.Beliau berkata beberapa isu telah dibangkitkan berhubung insiden tersebut selepas laporan awal dibentangkan di Kabinet awal bulan ini, selain perlu memasukkan laporan pihak-pihak yang terlibat seperti Kementerian Pembangunan Kerajaan Tempatan dan polis."Laporan penuh insiden berkenaan akan dibentangkan ke Kabinet," katanya kepada pemberita selepas menghadiri perhimpunan tahun baharu Kementerian Sumber Asli, Alam Sekitar dan Perubahan Iklim (NRECC) di Wisma Sumber Asli, di sini, hari ini.

Menteri Sumber Asli, Alam Sekitar dan Perubahan Iklim Nik Nazmi Nik Ahmad FOTO BERNAMA

Seramai 31 orang terkorban manakala 61 lagi terselamat daripada keseluruhan 92 mangsa yang terlibat dalam kejadian pada 16 Disember lepas.


SHMMP TBC: 649 premis di Johor diperiksa

JOHOR BAHRU, 19 Januari- 649 premis di Johor diperiksa sempena Skim Harga Maksimum Musim Perayaan (SHMMP) Tahun Baharu Cina yang bermula 15 Januari lalu. Pemeriksaan melibatkan 591 peruncit, 43 pemborong dan 15 pengilang seluruh Johor.Ketua Pegawai Penguat Kuasa Kementerian Perdagangan Dalam Negeri dan Kos Sara Hidup (KPDN) Johor, Muhamad Aizudin Mohd Said berkata, seramai 200 anggota penguat kuasa membuat pemeriksaan terhadap lapan barangan yang disenarai dalam SHMMP sehingga 29 Januari ini. Setakat ini, tiada premis dikenakan tindakan.

"Kita dapati semua peniaga, baik pemborong patuh atas segala harga yang telah dikuatkuasakan malah saya dapati bukan sedikit tetapi banyak peniaga yang meletakkan harga di bawah daripada harga yang dikawal. Sebagai contoh hari ini saya buat pemeriksaan 80% harga barangan kita kawal dijual bawah harga kawalan," katanya ketika ditemui pemberita semasa mengadakan operasi di sebuah pasar raya di sini.  Premis yang melanggar peraturan SHMMP akan dikenakan kompaun serta merta, selain dikenakan notis Seksyen 21 Akta Kawalan Harga dan Antipencatutan 2011.


'Training of Trainers (TOT) ' tingkat kesedaran penjagaan alam sekitar kepada pelajar

BANGI, 19 Januari- Seramai 150 orang peserta dari 39 buah koperasi sekolah menyertai bengkel pengajaran dan pembelajaran 'Training of Trainers (TOT)' Penghijauan Malaysia: Koperasi Prihatin Sejuta Pokok. Bengkel bertujuan meningkatkan kesedaran penjagaan alam sekitar dalam kalangan pelajar sekolah anjuran Angkatan Koperasi Kebangsaan Malaysia Berhad (Angkasa) bersama Universiti Kebangsaan Malaysia (UKM).Menerusi inisiatif tersebut, Angkasa bersama UKM juga telah menerbitkan modul Pendidikan dan Pembelajaran 'Sejuta Pokok Segunung Harapan' untuk dimanfaatkan 2,473 koperasi sekolah di seluruh negara. "Saya harap pihak sekolah akan menggunakan modul ini untuk dijadikan panduan dalam usaha menjayakan aktiviti tentang pemuliharaan alam sekitar."Modul ini salah satu latihan sebab koperasi diiktiraf sebagai salah satu aktiviti kokurikulum, jadi boleh gunakan itu," kata Presiden Angkasa, Datuk Seri Dr. Abdul Fattah Abdullah.

(Datuk Seri Dr. Abdul Fattah Abdullah)

Beliau berkata demikian selepas merasmikan bengkel tersebut, di sini.Sejak pelancarannya pada Julai tahun lalu, sebanyak 30 program telah dilaksanakan di seluruh negara.Ia bersempena sambutan 100 tahun gerakan koperasi yang berjaya menanam hampir 4,733 batang pokok pelbagai spesis di seluruh negara.


JPJ, RTM Melaka jalin kerjasama sampaikan informasi sahih kepada rakyat

MELAKA, 19 Januari- Jabatan Pengangkutan Jalan (JPJ) Melaka berhasrat menjalankan berkolabrasi bersama Jabatan Penyiaran Malaysia (RTM) Melaka dalam usaha menyampaikan informasi kepada rakyat berkaitan keselamatan jalan raya.  Pengarahnya, Muhammad Firdaus Shariff berkata, dengan kerjasama ini, beliau berharap RTM Melaka dapat mewar-warkan informasi berkenaan usaha JPJ dalam mempertingkatkan isu-isu pendigitalan yang dijalankan bagi memudahkan pengguna mendapatkan perkhidmatan.  Beliau berkata demikian kepada pemberita selepas membuat lawatan ke RTM Melaka.

(Pengarah Jabatan Pengangkutan Jalan (JPJ) Melaka, Muhammad Firdaus Shariff)

Selain itu, JPJ negeri juga menjalankan aktiviti advokasi dan memberi khidmat nasihat tentang keselamatan jalan raya dengan memberi taklimat di sekolah, institut pengajian tinggi awam (IPTA), kilang dan agensi kerajaan berkaitan lesen dan pengubahsuaian kenderaan.  Sementara itu, Pengarah RTM Melaka, Mohd Yusni Mohamed Ali berharap agar kerjasama ini dapat memberi informasi yang sahih kepada masyarakat khususnya di Melaka.


800 tanglung hiasi Jonker Walk

MELAKA, 19 Januari- Sebanyak 800 tanglung menghiasi Jonker Walk, di sini bersempena sambutan Tahun Baharu Cina (TBC).  Menurut Pengerusi Jawatankuasa Jonker Walk, Datuk Gan Tian Loo usaha itu bagi menambah kemeriahan dan kecerian sambutan TBC selain menarik lebih ramai pengunjung. Terdapat juga dua tarikan utama di kawasan pelancongan berkenaan iaitu patung arnab emas seberat 280 kilogram dan tanglung baba nyonya. "Kita akan menaikkan juga sepasang tanglung baba nyonya terbesar di dunia. Kita sudah dapat, disahkan Malaysia Book Of Record."Jadi kita akan pasang di pejabat Jonker Walk sepanjang tahun dan ini juga akan menjadi satu lagi ikonik bagi kawasan konservasi ini kerana kita nak mempromosikan tradisi baba nyonya," katanya.

Beliau berkata demikian ketika ditemui selepas menyaksikan pemasangan patung arnab emas di pintu masuk Jonker Walk, di sini.  Dalam pada itu, Gan turut meminta orang ramai yang datang ke Jonker Walk untuk sentiasa berhati-hati dan mengamalkan prosedur operasi standard (SOP) seperti memakai pelitup muka.


Op TBC: JPJ Selangor fokus 23 kawasan kerap kemalangan

SHAH ALAM, 19 Januari- Jabatan Pengangkutan Jalan (JPJ) Selangor akan memfokuskan penguatkuasaan di 23 kawasan yang dikenal pasti kerap berlaku kemalangan di negeri itu sepanjang Operasi Tahun Baharu Cina (Op TBC), bermula semalam.

Antara lokasi dikenal pasti kerap berlaku kemalangan ialah Lebuhraya Utara Selatan (PLUS), Lebuhraya Selat Klang Utara, Lebuhraya Damansara Puchong (LDP), Jalan Meru dan Jalan Bukit Kemuning.Menurut Pengarah JPJ Selangor, Datuk Khairul Khar Yahya, operasi penguatkuasaan yang bermula 18 hingga 27 Januari itu melibatkan 325 anggota JPJ."Kita telah mengenal pasti sembilan kesalahan utama dan lima kesalahan tambahan serta larangan pemandu kenderaan barangan. "Antara sembilan kesalahan itu ialah memandu melebihi had laju, gagal mematuhi lampu isyarat, memotong di garisan berkembar, memandu kenderaan berat di lorong laju, memandu di lorong kecemasan, memotong barisan, mengikut rapat kenderaan hadapan, membawa lebihan muatan dan penggunaan telefon bimbit semasa memandu," kata Khairul Khar selepas melancarkan Op TBC di Terminal 17, Seksyen 17, di sini.Tambah beliau lima kesalahan tambahan ialah tidak memakai topi keledar, tidak memakai tali pinggang keledar, memandu secara berbahaya, memandu tanpa lesen dan memandu tanpa insurans.Jelasnya lagi antara aktiviti penguatkuasaan lain yang dijalankan adalah melakukan penyamaran sebagai penumbang bas, pemeriksaan terminal serta depoh bas, penguatkuasaan khas motosikal, pengurusan aduan dan advokasi.Hasil penyamaran sebelum ini mendapati ada pemandu bas yang merokok, tidak memakai kasut dan menggunakan telefon bimbit semasa memandu, malah pihaknya juga pernah mengesan pemandu bas yang bermain ‘game’ semasa memandu.Perbuatan tersebut amat berbahaya dan boleh mengakibatkan kemalangan.

(Datuk Khairul Khar berkata JPJ Selangor akan memfokuskan 23 kawasan kerap kemalangan)


KUALA LUMPUR, 19 Januari- Perdana Menteri, Datuk Seri Anwar Ibrahim dijadual menyampaikan amanat khas 'Membangun Malaysia Madani' pada pukul 11.30 pagi ini.Intipati amanat khas itu adalah tentang bagaimana negara dan tatanan tersebut dapat menjunjung nilai serta etika yang baik untuk rakyat.RTM akan membawakannya secara langsung dari Pusat Konvensyen Antarabangsa Putrajaya.Menerusi laman Facebooknya, Datuk Seri Anwar mengajak rakyat bersama-sama mengikuti amanat yang bakal beliau sampaikan."Ia sebagai usaha mencipta lonjakan baharu buat negara," menurut facebooknya.

(Amanat khas 'Membangun Malaysia Madani' pukul 11.30 pagi ini)


Cakna 3L elak risiko kebakaran

(Wan Md Razali pada Pelancaran Kempen Keselamatan Kebakaran Sempena TBC 2023)

PETALING JAYA, 19 Januari- Orang ramai diminta cakna dengan sikap 3L iaitu lalai, leka dan lupa serta mengutamakan keselamatan bagi bagi mengelak risiko kebakaran,

Timbalan Pengarah Jabatan Bomba dan Penyelamat Malaysia (JBPM) Selangor, Wan Md Razali Wan Ismail berkata perkara itu boleh mengelak kemalangan yang boleh meragut nyawa dan kemusnahan harta benda."Kita lalai terhadap keselamatan khususnya keselamatan di rumah, kita leka dengan penjagaan anak-anak yang mungkin bermain pemetik api, main mancis, itu yang perlu kita jagalah. Kita jangan lupa dari segi keselamatan, contohnya apabila membuat masakan di dapur, kita perlu menjaga, jangan lalai, jangan leka dan jangan lupa", katanya.Beliau ditemui semasa pelancaran Kempen Keselamatan Kebakaran bersempena Tahun Baharu Cina 2023 di sini.

(Wan Md Razali berkata orang ramai diminta cakna dengan sikap 3L iaitu lalai, leka dan lupa serta mengutamakan keselamatan bagi bagi mengelak risiko kebakaran)


Teguran audit FINAS dapat perhatian PM

(Fahmi (kiri) berucap pada tayangan ekslusif filem Duan Nago Bogho arahan Sabri Yunus (kanan) di GSC/BERNAMA)

PETALING JAYA, 19 Januari- Kementerian Komunikasi dan Digital akan melantik pengerusi dan barisan ahli lembaga baharu bagi menyelesaikan isu yang dihadapi Perbadanan Kemajuan Filem Nasional Malaysia (FINAS) seperti yang terkandung dalam teguran Laporan Ketua Audit 2021.Menterinya, Fahmi Fadzil berkata teguran audit berhubung pembaziran dan pemberian dana yang dikaitkan dengan FINAS itu turut mendapat perhatian Perdana Menteri, Datuk Seri Anwar Ibrahim dalam mesyuarat Kabinet. Butirannya bagaimanapun perlu dibentangkan di parlimen terlebih dahulu sebelum perincian yang lebih teliti dibuat."Masa yang sama saya lihat, Ketua Pegawai Eksekutif FINAS pada waktu ini serta pasukan sedang meneliti dan berusaha untuk mengatasi masalah. Cuma saya akan minta satu sesi taklimat penuh untuk saya faham apakah semua kebobrokan yang dimaksudkan dan sekiranya pihak FINAS ingin dan apakah tindakan-tindakan yang akan diambil," kata Fahmi ketika ditemui di sesi tayangan eksklusif filem Duan Nago Bogho di sini. Beliau turut memaklumkan bahawa filem Duan Nago Bogho menerima Dana Kandungan Digital (DKD) sebanyak RM700,000 dan dana bantuan pemasaran sebanyak RM120,000 daripada FINAS.Filem itu berjaya disiapkan dalam tempoh yang telah ditetapkan.

(Fahmi ketika ditemui di sesi tayangan eksklusif filem Duan Nago Bogho)


AIGA tingkat tahap integriti sektor awam, pengurusan sektor swasta

Datuk Seri Fadillah berucap pada Majlis Penyampaian Anugerah Integriti Governans dan Antirasuah (AIGA) 2022/BERNAMA

KUALA LUMPUR, 19 Januari- Anugerah Intergriti, Governans dan Antirasuah (AIGA) 2022 bakal menjadi pencetus dan penanda aras kepada peningkatan tahap integriti dalam sektor awam dan pengurusan sektor swasta, itu harapan Timbalan Perdana Menteri, Datuk Seri Fadillah Yusof.Beliau juga menyarankan agar AIGA dijadikan satu program tahunan. "Negara tidak akan berupaya melangkah lebih jauh sekiranya sektor awam, swasta dan seluruh masyarkat tidak berganding bahu dalam usaha meningkatkan integriti dan menolak sekeras-kerasnya rasuah di Malaysia."Saya dimaklumkan pegawai-pegawai penilai AIGA yang dilantik adalah daripada kalangan individu yang mewakili sektor awam, korporat dan NGO yang mempunyai kepakaran dalam aspek berkaitan audit kualiti, integriti, tatakelola dan antirasuah. Kriteria penilaian AIGA pula menepati piawaian antarabangsa antaranya ISO 37001 Anti Bribery Management System (ABMS) dan ISO 9001 Quality Management System." kata Fadillah ketika berucap di Majlis Penyampaian AIGA 2022 di ibu negara. AIGA 2022 menyaksikan 116 penyertaan organisasi awam dan swasta dari seluruh negara. Daripada jumlah itu, 92 organisasi telah terpilih menerima Anugerah AIGA 2022 merangkumi 16 Anugerah Emas, 34 Anugerah Perak dan 42 Anugerah Gangsa.

(Datuk Seri Fadillah menyampaikan Anugerah Platinum kepada Datuk Haris Fadzilah Hassan (dua, kiri) pada Majlis Penyampaian AIGA) 2022/BERNAMA)


Kanak-kanak perlu didedahkan kepada pendidikan seksual

(Datuk Seri Nancy Shukri berucap pada Majlis Perasmian Sesi Townhall Perkhidmatan Kanak-Kanak (Pemeliharaan dan Perlindungan) Jabatan Kebajikan Masyarakat (JKM) 2023/BERNAMA)

PUTRAJAYA, 19 Januari- Kementerian Pembangunan Wanita, Keluarga dan Masyarakat bakal menganjurkan mesyuarat penyelarasan berkaitan pendidikan seksual untuk kanak-kanak dalam masa terdekat.Menterinya, Datuk Seri Nancy Shukri berkata mesyuarat itu turut melibatkan kementerian lain yang berkaitan.Katanya adalah perlu bagi membina ekosistem dalam komuniti dengan penyertaan pihak yang relevan. "Mengenai pendidikan berkenaan, mesyuarat ini adalah untuk mengetahui apa yang terkandung dalam modul dan mata pelajaran bawah sistem pendidikan negara pada masa ini. Itu adalah tujuan mesyuarat tersebut," katanya kepada pemberita selepas merasmikan sesi dialog awam Perkhidmatan Kanak-kanak (pemeliharaan dan perlindungan) Jabatan Kebajikan Masyarakat (JKM) di KPWKM, di sini.Keperluan menyediakan pendidikan seksual dalam kalangan kanak-kanak dibangkitkan dalam mesyuarat Kabinet hari ini.

(KPWKM bakal menganjurkan mesyuarat penyelarasan berkait pendidikan seksual untuk kanak-kanak dalam masa terdekat melibatkan kementerian lain yang berkaitan)


TBC: 40,000 kenderaan dijangka masuk ke Terengganu

KUALA TERENGGANU, 18 Januari- 40,000 kenderaan dijangka masuk ke Terengganu bersempena cuti perayaan Tahun Baharu Cina.  Pertambahan sekali ganda berbanding hari biasa itu dijangka bermula esok secara berperingkat.  Menurut Ketua Jabatan Siasatan dan Penguatkuasaan Trafik negeri, Superitenden Ismail Man, situasi itu akan menimbulkan kesesakan teruk.  Sehubungan itu, 17 pegawai dan 142 anggota ditugaskan bagi melancarkan trafik sepanjang Ops Selamat 19.  Ini termasuk mengadakan rondaan di kawasan terlibat bermula hari ini hingga 27 Januari.  Rondaan meliputi 20 kawasan hitam yang dikenal pasti kerap berlaku kemalangan maut di semua daerah.  Pihaknya juga mengenal pasti lima kawasan panas sering berlaku kesesakan yang perlu diberi tumpuan.  "Kita kenal pasti ada lima kawasan panas yang melibatkan 4 daerah iaitu Marang, Kuala Terengganu, Setiu dan Besut manakala kawasan hitam adalah 20 kawasan. Kita akan menempatkan rondaan PDRM dan juga Ops Payung," kata Ismail selepas menghadiri kempen keselamatan jalan raya bersempena Tahun Baharu Cina di sini. Katanya beberapa laluan alternatif akan disediakan kepada pengguna jalan raya sekiranya berlaku kesesakan teruk.

(40,000 kenderaan dijangka masuk ke Terengganu sempena cuti perayaan TBC)


Integriti, tata kelola baik mampu jana produktiviti, pacu ekonomi negara - TPM Fadillah

KUALA LUMPUR, 18 Januari - Tata kelola pemerintahan negara perlu memaksimumkan pengamalan integriti dalam proses membuat keputusan serta bertindak balas secara aktif selaras keperluan rakyat. Timbalan Perdana Menteri, Datuk Seri Fadillah Yusof menegaskan gandingan elemen tersebut mampu menjana produktiviti, sekali gus memacu pertumbuhan ekonomi yang mampan."Penekanan kepada nilai integriti dan tata kelola yang baik dalam pentadbiran organisasi adalah satu tonggak utama kerajaan kerana melaluinya amalan ketelusan dan kebertanggungjawaban dapat menjamin kemakmuran dan kesejahteraan rakyat.

"Kerajaan hari ini komited untuk menerapkan nilai integriti dan tadbir urus yang baik dalam rangka kerja masyarakat. Kedua-dua komponen tersebut saling melengkapi antara satu sama lain. Kekurangan salah satu darinya akan menyebabkan kepincangan ekosistem pengurusan sesebuah organisasi, syarikat dan negara," katanya.Datuk Seri Fadillah berkata demikian ketika berucap pada Majlis Penyampaian Anugerah Intergriti, Governans dan Antirasuah (AIGA) 2022, di sini.Sementara itu, Fadillah berkata peranan Insititut Intergriti Malaysia (IIM) terus diperkukuh dengan tiga fungsi teras.Ini merangkumi aspek Pendidikan, Advokasi dan Latihan, Penyelidikan, Penerbitan serta Kerjasama Strategik. "IIM juga diberikan peranan untuk membantu mengukuhkan kapasiti dan kompetensi integriti dan tata kelola sektor awam dan swasta, melalui produk konsultasi, latihan dan penilaian integriti," katanya.Tambah Fadillah, inisiatif tersebut dilihat akan meningkatkan reputasi negara sekali gus meningkatkan potensi pengukuhan ekonomi dan pembangunan negara demi kesejahteraan rakyat.


Isu 'coklat RM2 juta' masih jadi fokus utama perbicaraan Lim Guan Eng

KUALA LUMPUR, 18 Januari-  Isu ‘coklat RM2 juta untuk big boss’ dan ‘perdana menteri’ masih menjadi fokus utama dalam perbicaraan kes rasuah bekas Ketua Menteri Pulau Pinang Lim Guan Eng membabitkan pembinaan terowong dasar laut dan projek pembinaan jalan utama di negeri itu hari ini.Perkara itu dibangkitkan dalam sesi soal balas Pegawai Penyiasat Jabatan Forensik, Suruhanjaya Pencegahan Rasuah Malaysia (SPRM) Wan Mohd Firdaus Wan Yusof oleh peguam Gobind Singh Deo yang mewakili Lim.Wan Mohd Firdaus berkata dalam perbualan WhatsApp antara Pengarah syarikat Consortium Zenith Construction Sdn Bhd (CZCSB), Datuk Zarul Ahmad Mohd Zulkifli dan ahli perniagaan, G. Gnanaraja, pada 17 Ogos 2017 menyatakan bahawa ‘coklat’ adalah untuk ‘big boss’.Gobind: Adakah ‘big boss’ merujuk kepada perdana menteri ketika itu?Wan Mohd Firdaus: Tidak.Perdana Menteri ketika itu adalah Datuk Seri Najib Tun Razak.Saksi kelapan itu juga bersetuju dengan peguam bahawa dalam perbualan WhatsApp membabitkan individu sama pada 23 Julai 2017 menyatakan antaranya mengenai majlis memotong kek sempena sambutan hari jadi  seseorang dikenali sebagai ‘big boss’ di sebuah kediaman di Taman Duta.Gobind seterusnya menyatakan bahawa jelas ‘big boss’ tidak merujuk kepada anak guamnya kerana Lim tidak tinggal di Taman Duta dan hari lahirnya bukan pada 23 Julai.Dalam pada itu, Wan Mohd Firdaus bersetuju dengan Timbalan Pendakwa Raya Datuk Wan Shaharuddin Wan Ladin bahawa dalam perbualan itu juga tidak menyatakan wang RM2 juta tidak dibayar kepada Lim.Wan Shaharuddin: Ada tak dalam laporan forensik perbualan (WhatsApp) menyatakan wang RM2 juta dibayar kepada orang lain?Wan Mohd Firdaus: Tidak.

Wan Shaharuddin: Adakah dalam laporan perbualan itu langsung tidak menyebut perkataan CM (ketua menteri) Lim Guan Eng.

(Bekas Ketua Menteri Pulau Pinang Lim Guan Eng)

Wan Mohd Firdaus: Perbualan oleh Gnanaraja bertarikh 17 Ogos 2017 pada 6.14 petang menyatakan Ketua Menteri Pulau Pinang, manakala daripada Datuk Zarul pada 5.15 petang menyatakan “menginap di Pulau Pinang tuan, Ketua Menteri tangguh mesyuarat saya dengan beliau, 7 malam.”Sementara itu, Gobind berkata pihaknya memohon penzahiran dokumen mengenai laporan forensik perbualan WhatsApp tersebut. Hakim Azura Alwi kemudian mengarahkan pihak pembelaan memfailkan permohonan tersebut sebelum 15 Feb dan tarikh pendengaran ditetapkan pada 15 Mac ini.Lim, 62, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta dalam membantu syarikat milik Zarul Ahmad bagi mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek tersebut dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City di sini pada Mac 2011.Lim, juga berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu. BERNAMA


Hazami Jahari dilantik Ketua Pengarah DBP baharu

KUALA LUMPUR, 18 Januari- Menteri Pendidikan Fadhlina Sidek mengumumkan pelantikan Dr Hazami Jahari sebagai Ketua Pengarah Dewan Bahasa dan Pustaka (DBP) yang baharu berkuat kuasa hari ini.Hazami, 55, yang merupakan Pengarah Jabatan Dasar dan Penyelidikan DBP menggantikan Datuk Abang Sallehudin Abang Shokeran yang tamat kontrak pada 28 November lepas.“Diharapkan dengan pelantikan Dr Hazami ini, beliau dapat menerajui DBP dengan komitmen yang lebih utuh dalam memartabatkan bahasa Melayu dan melestarikan budaya membaca dengan tekad untuk terus mencerdaskan anak bangsa,” katanya menerusi hantaran di laman Facebook. Majlis penyerahan surat lantikan berkenaan disempurnakan Fadhlina di pejabatnya di Putrajaya, yang turut disaksikan Pengerusi Lembaga Pengelola DBP Datuk Seri Dr Awang Sariyan, Ketua Pengarah Pendidikan Datuk Pkharuddin Ghazali dan Timbalan Ketua Setiausaha (Pengurusan) Kementerian Pendidikan (KPM) Ramzi Mansor.Hazami ketika dihubungi Bernama berkata beliau amat berterima kasih atas kepercayaan yang diberikan bagi menggalas jawatan tersebut dan berazam memastikan fungsi serta peranan DBP dapat terus dipertingkat dalam konteks memartabatkan bahasa dan sastera negara.“Dukungan Perdana Menteri Datuk Seri Anwar Ibrahim yang sangat mencintai bahasa Melayu merupakan satu kelebihan kepada saya untuk terus membawa DBP ke landasan yang betul.“Ini selari dengan aspirasi memartabatkan bahasa Melayu bukan sahaja di peringkat kebangsaan tetapi juga antarabangsa,” katanya,

(Dr Hazami (tiga,kiri) menerima watikah pelantikan sebagai Ketua Pengarah DBP daripada Fadhlina Sidek (dua, kanan) sambil disaksikan Awang Sariyan (kanan)/FOTO FB Fadhlina Sidek)

Menurut maklumat daripada majalah rasmi DBP, Dewan Masyarakat, Hazami yang berasal dari Kuching, Sarawak, memiliki Ijazah Doktor Falsafah Kesusasteraan daripada Universiti Sains Malaysia dan mula berkhidmat di DBP pada 1992.Beliau yang mempunyai pengalaman luas dalam bidang bahasa dan sastera turut memiliki Ijazah Sarjana Sastera (Penulisan Kreatif dan Deskriptif) dan Ijazah Sarjana Muda Sastera (Penulisan Kreatif dan Deskriptif) daripada Universiti Malaya.Sebelum menjawat portfolio Pengarah Jabatan Dasar dan Penyelidikan pada 2021, beliau pernah menyandang jawatan Pengarah Jabatan Pengembangan Bahasa dan Sastera (2019), Pengarah Jabatan Pembinaan Bahasa dan Sastera (2018) dan menerajui DBP Cawangan Sarawak (2014-2016). -BERNAMA


KPDN tangani isu birokrasi dalam proses permohonan syarikat perniagaan

KUALA LUMPUR, 18 Januari- Malaysia akan meneruskan usaha memastikan negara menjadi destinasi pelaburan utama di rantau Asia.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata kementeriannya akan menangani isu birokrasi dalam proses permohonan permohonan syarikat antarabangsa atau tempatan untuk menjalankan aktiviti perniagaan di negara ini.KPDN akan meliberisasikan polisi dasar penyertaan asing dalam sektor perdagangan di Malaysia, menjadikannya lebih mesra pelabur. “Kita pendekkan sebarang isu-isu birokrasi supaya mereka yang datang untuk mendapatkan kelulusan itu selesa dan ini akan menggamit pertumbuhan ekonomi yang lebih baik,” katanya kepada pemberita selepas melancarkan bakeri Kafe Paris Baguette di pusat membeli belah Pavilion di sini.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub)

Tambahnya, KPDN telah meluluskan 360 permohonan pelabur asing dan sektor perniagaan makanan dan minuman merupakan penyumbang tertinggi. Katanya, jumlah terkumpul modal berbayar dibawa masuk oleh syarikat asing pada tahun 2021 adalah sebanyak RM8.952 bilion dan syarikat dari Korea Selatan antara pelabur paling banyak.